Home / Unlabelled / 'Badas,' tinugotan na mag fianza kan jusgado\nBicol Standard Newspaper Friday, March 15, 2019\nNAGA CITY -Tinugotan kan jusgado na maka fianza si Jose Cecilio Jr., na bistado sa bansag na "Badas", na akusado sa kasong pagbalga kan RA 9208, o an Anti-Trafficking in Persons Act.\nMaroromdoman na kan nagtalikod na bulan si Badas tinuklo kan mga tawohan kan CIDG digdi, por medyo nin entrapment operation na saindang ikinasa.\nSuboot, si Badas ipig bugaw an duwang mga joven pang mga babae digdi sa Naga City.\nBase sa pahayag ni P/Chief Insp Rommel Labalan, an provincial Officer kan Criminal Investigation and Detection Group digdi sa Camarines Sur, aadalan liwat ninda an mga documento kan casong para ma sierto saen may kulang, o kun igwa pa nin kaipohan na idagdag sa kaso.\nNin huli ta tinugotan na maka fianza si Badas, nag promisa an CIDG na mamansayan pa ninda an lakaw-lakaw asin hiro-hiro kan nasambit na persona kun mabwelta siya sa dating trabaho.\nSa halawig na panahon, bistado si Badas kan mga taga Naga na iyo an contact kan mga babaeng nagtitinda nin madalian na kaogmahan.\nKabale sa saiyang mga cliente an mga prominenteng tawo digdi, o maging mga ordinaryong mga tawo, kabale an mga pulis, kabale an mga politiko asin mga negosyante na igwa mawot na pa-ogmahon na bisita, o maging para-oso ninda.\n'Badas,' tinugotan na mag fianza kan jusgado Reviewed by Bicol Standard Newspaper on Friday, March 15, 2019 Rating: 5


Ano si Hesus sana an dalan paduman sa Langit?\nHapot: Ano si Hesus sana an dalan paduman sa Langit?\nSimbag: Iyo, Si Hesus sana an dalan paduman sa langit. An arog kaiyan ka direktang tataramon madara nin makanos na tanog sa talinga kan mga tawo ngunyan, alagad ini totoo. An Biblia nagtotokdo na mayong ibang dalan an kaligtasan kundi si Hesu-Kristo. Si Hesus nagsabi sa Juan 14:6, “Ako iyo an dalan, asin an katotoohan, pati an buhay: dae nin siisay na makakadolok sa Ama, kun bakong huli sako.” Bako siyang saro sa mga dalan, siya an dalan, siya sana, mayo nang iba. Mayong iba, sa reputasyon, kadunungan, kabanalan, an pwede makadolok sa Ama kun bakong sa paagi ni Hesus.\nIgwang nagkakapirang mga rason tano ta si Hesus sana an dalan paduman sa langit. Si Hesus “pinili kan Dios” na magin paraligtas (1 Pedro 2:4). Si Hesus sana an buminaba hali sa langit asin an nagbalik duman (Juan 3:13). Siya sana an tawo na nabuhay na perpekto (Hebreo 4:15). Siya sana an sakripisyo para sa kasalan (1 Juan 2:2; Hebreo 10:26). Siya sana an nakasapat sa mga katogonan asin sa mga propeta (Mateo 5:17). Siya sana an tawo na duminaog sa kagadan (Hebreo 2:14-15). Siya an parapagkasondo kan Dios asin kan tawo (1 Timoteo 2:5). Siya sana an tawo na “itinaas kan Dios sa kaitaas-taasan na lugar” (Filipos 2:9).\nSi Hesus nagkapirang beses na nag pabisto na siya sana an dalan paduman sa langit maliban sa Juan 14:16. Iprinisintar niya an saiyang sadiri bilang dapat na tobodon sa Mateo 7:21-27. Sinabi niya man na an saiyang mga tatarom buhay (Juan 6:63). Itinuga niya na an gabos na matobod saiya magkakaigwa nin buhay na daeng kasagkodan (Juan 3:14-15). Siya an pinto kan mga karnero (Juan 10:7); an tinapay kan buhay (Juan 6:35); asin an pagkabuhay liwat (Juan 11:25). Mayong iba an pwedeng mag ako sa saiyang sadiri kan mga titulong iyan.\nAn mga katukduan kan mga apostol naka sentro sa kagadanan asin pagkabuhay liwat kan Kagurangnan na si Hesus. Sinabi ni Pedro sa mga Sanhedrin asin saiyang prinoklamar na si Hesus sana an dalan paduman sa langit: Asin sa iba pa mayo nin kaligtasan: huli ta dae na nin ibang ngaran sa irarom nin langit, na itinao sa mga tawo, na sukat makaligtas sato” (Mga Gibo 4:12). Pinabisto man ni Pablo sa sinagoga sa Antioquia si Hesus bilang paraligtas: “Kaya maaraman nindo, mga tugang, na huli sa lalaking ini ipinagbabalangibog saindo an kapatawadan nin mga kasalan. Asin huli sa saiya, an lambang minatubod pinapakang-matanos sa gabos na bagay na dae saindo mapapakangmatanosan kan katogonan ni Moises.” Mga Gibo 13:38-39). Nagsurat man si Juan sa mga simbahan, sinasabi niya na an pangaran ni Kristo iyo an basehan kan kapatawadan: “Ako nagsusurat sa saindo, mga saradit kong aki, huli ta an saindong mga kasalan ipinatawad na saindo dahil sa ngaran ni Hesus” (1 Juan 2:12). Mayong iba kundi si Hesus sana an pwedeng magpatawad nin kasalan.\nPosible sana an buhay na daeng kasagkodan sa langit sa paagi ni Kristo. Si Hesus nagpamibi, “Asin ini iyo an buhay na dae nin kataposan, na sinda makamidbid saimo, na ika sana an tunay na Dios, asin ki Hesu-Kristo na saimong sinugo” (Juan 17:3). Tanganing mag ako kan kaligtasan na regalo nin Dios, kaipuhan tang hilingon si Hesus asin si Hesus sana. Dapat kitang magtobod sa kagadanan ni Hesus sa krus bilang bayad sa satuyang mga kasalan asin sa saiyang pagkabuhay liwat. “Na iyo an katanosan nin Dios huli sa pagtobod ki Hesu-Kristo sa gabos na minatubod” (Roma 3:22).\nSarong beses sa ministeryo ni Hesus, dakol sa mga parasonod niya nagtataralikod na saiya asin binabayaan na siya tanganing maghanap na nin ibang paraligtas. Hinapot ni Hesus si dose niyang disipolos, “Mabaraya man kamo?” (Juan 6:67). Si Pedro nagsimbag: “Kagurangnan, sa kiisay kami paduduman? Ika an igwa kan mga tataramon nin buhay na dae nin kataposan. Asin kami nagturubod asin nakakaaram na ika iyo an Banal nin Dios” (Juan 6:68-69). Logod kita makiibahan sa pagtobod ni Pedro na an buhay na daeng kasagkodan makukua sana ki Hesu-Kristo.\nNakagibo ka na nin desisyon para ki Kristo huli sa mga nabasa mo digdi? Kun iyo, i-klik sa “Inako ko si Kristo ngunyan” button sa ibaba.


Bu'ni - Wikipedia\nHitsura kan bu'ni sa kublit\nHitsura kan bu'ni sa tindarakol kan bitis\nAn bu'ni (Ing. ringworm) sarong klaseng impeksyon fungal sa kublit nin mga tawo asin mga ataman na hayop, arog kan mga baka, obeha o orig. An fungi mga orgamismo na nabubuhay sa pagkakan nin mga materyal sa tinanom o sa hayop. An nakawsa kan inaapod na parasitic infection (dermatophytes) nagoop'op sa keratin, sarong materyal nakukua sa pinakaluwas na soknong kan kublit, buhok asin mga koko. An mga fungi na ini mas buhay sa lugar na mayo'mo' asin maimbong.\nAn kundisyon na ini dati nang lakop poon pa kan mga taon 1906, na kadto binubulong sa paglahid kan merkuryo. An mga mabuhok na lugar sinasabing dipisil bulongon kaya ini inaagi sa x-ray asin sinusundan nin paglahid kan mga medikasyon na panlaban sa mga parasitikong organismo.\nKan enot an huna ini impeksyon huli sa sarong olod pero an totoo bako man. Ini mga impeksyon fungal sa kublit asin parati an hitsura kaini naporma nin bilog na pitak na an palibot na gilid nasmumulang golod-golod. Pero bako man pirme arog kaini. Sa totoo an dakul na bilog na porma sa kublit na paghuna bu'ni bako man siring kun maingat inieksamen kan doktor, kaya kaipohan nanggad an malikay na pag'eeksamen pisikal kan apektadong kublit, an pagsi'rip sa mikroskopyo kan kinaros na kublit, asin pagkukultura kan sampol ngane mapatama an diagnosis asin tamang bulong an maitao.\nSa Ingles, an termino medikal kaining bu'ni tinea asin may idinudugang na sana sa poro depende kun saen na lugar an atake kan bu'ni; arog kan sa banga kan payo, an apod tinea capitis, sa hawak an apod tinea corporis asin sa bitis tinea pedis.\nSabi ngane kaiyan mas nanbubuhay ini sa lugar na maiimbong saka medyo mayo'mo', kaya parati yaon ini napoon sa mga li-ang kan mga moro' kan bitis o kamot, sa lokonlokonan sa tohod o siko asin sa ka'ka' man. An iba nakukua ini sa daga, alagad dipisil ma-isihan kun saen nanggad naghale an bu'ni na naolakit sa tawo.\n1 Ngane malikayan an bu'ni\nNgane malikayan an bu'ni[baguhon | baguhon an source]\nAn fungi nananalubo na husto sa mga basa-basa asin maimbong na lugar arog kan mga locker room, mga parigosan na publiko, asin sa mga tipig kan mga kublit nin tawo o hayop. Ngane malikayan an maolaktan nin bu'ni, ini an dapat sundon na mga lakdang:\nDai makigamit kan gamit nin iba arog kan gubing, twalya, o sa mga gamit sa paghigda.\nAn paglaba kan bado sa mainit na tubig gamit an sabon na may anti-fungal na sangkap.\nAn dai paglakaw nakabitis, na may tamang su'lot sa bitis.\nMay mga panlahid na ngonyan na sayod na panlaban sa bu'ni arog kan miconazole o terbinafine na linalahid magkaduwang beses sa aldaw. Saro man na lokal na tinanom na mabantig na gayo na panlahid asin pampahale' sa bu'ni iyo an kasitas. An paglahid sige sana sagkod na mawara ini, pero kun minsan may nawalat na mairom na inomayan. Kun labilabi an bu'ni, an medikasyon inaagi sa pagtomar nin tableta.\nKun ano an bu'ni- \nKinua sa "https://bcl.wikipedia.org/w/index.php?title=Bu%27ni&oldid=193060"\nHuring binago an pahinang ini kaitong 7 Agosto 2020, alas 01:33.


Minatubod Ako Sa Diklom: June 2010\nPosted by Kristian Cordero at 2:00 PM 9 comments:\nImbes na mga gamgam na nag-aawit sa mga kakahoyan, nagdakula ako na mga talapang an pananok sa banggi, pagkatapos kan uran sa bilog na aldaw. Mga talapang na nag-uugbon, nagdadakul sa atubangan niyamong kaomahan. Ta nasa bulod-bulod o kuntod an samuyang harong, dai ko man narisang nagsasakat samuya an mga talapang. An mga talapang na sa hona ko kaidto mga sira man na tugot na dakupon. Mga saradit, nagpipilik-pilik na mga itum, siring sa mga kiti-kit, buhay sinda sa tubig. Sinda asin dakul pang mamasa-masa, la’bas, rupit na mga bagay an mga signos kan panahon nin uranon.\nKan panahon, may mga sira pang nakukua sa oma. Nalipwas an mga fishfond asin napapaduman sa samuyang tangod na may bubon. Harani na man an irrigation kun sain nagkakarigos kami karibay an pakol na aaboton kun maaraman o madakop kami kan samuyang tiyaon. Alagad mayong makakadaog, kaipuhan sunudon an apod kan tubig sa pig-aanglasan na hawak. Nakarigos pa man giraray kami siring na pighahalat mi an mga uran sa pagkakahapon. Si makusog na bulos kan uran. Bakong si uran panmayaman na nasa alanganin na tagiti asin makusog. Kundi si uran na buhos. Kadunongan na nakagamot sa sadiring kinaban an pagsabot sa panahon. Masasabing may pagkaaram an tawo sa panahon asin sa klase kan uran na nag-aabot. Aram an klase kan uran, kun may bagyo, asin aram man kun an uran, si uran na makahilangon. May mga panahon na nagsasaldang asin nag-uuran kaya an sabi kan mga gurang, may pigkasal na tawong lipod o tikbalang. Anong boot sabihon kaini sa kaisipan niyato tungkol sa panahon asin sa panan’aw niyato sa mga sinasabing tawong-lipod? Ta’no daw ta sinabing siring?\nSa uran man, nakagamot an mga ariwaga na kun mag-uran kaipuhan na luyap. Kaipuhan na mahiwas an sakop. Buot sabihon, kaipuhan mawarasan gabos kan biyaya. May pagpapasabot sa kun ano an kaisipan nin hustisya, alagad, sa kadaklan na beses, nadangog ko ini na ginagamit na padangog sa mga pulitiko na kaipuhan kun magbakal nin boto kaipuhan matampadan, maabot, mawarasan an gabos. Nadangog ko man ini sa simbahan kun sain naghihinakit an sarong baryo ta dai naabot kan rasyon na ipinaabot kan panahon nin sarong bagyo. Naaraman na sana na may anomalya sa relasyon kan padi asin kan kapitan. An siring na paghiling sa uran, nagpapahiling kun pano sagkod ngonyan an mga pangyayari sa kapalibutan niyato, iyo an ginigibong metapora, mga paagi nin pagtaram tanganing iladawan, ibaing, balubagion an satuyang eksperinsya sa konteksto kan reyalidad. Dakul pang ariwaga, mga paukod, mga suanoy na sarabihon mapapadapit sa uran.\nSa satuyang nagtutuytoy sa duwang panahon nin saldang asin uran, pasil na mag-arang sa mga diyos kun anong panahon an mawot niyato. Kun grabe na an uranon, nahagad na kita nin saldang. Kun grabe na an aldaw na nagigin paradagit an saldang, nahagad na kita nin uran. Sa mga paraoma parating yaon an paghagad nin uran para sa mga tinanom. Alagad kun minsan, nabubusbos an langit asin nauula an gabos na tubig, naluluntot an tinanom. Sa mga parasira, bakong magayon an signos kun mauran ta maalon an dagat. May mga paratukdo, na inatake nin altapresyon nin huli sa sobrang ini. Sa mga pulitiko, mag-init man o magsaldang basta an hagad, dakulaon na calamity fund. May mga nagkakabentahe sa panahon, may minamamalas. May kabig an uranon sa mga parasurat. May mga kinulong an uran ta dai na nakahali. May mga kinulong an uran ta dai na nakaduman. Ano man an paghiling niyato sa panahon, sa hiling ko, an panahon, minalaog satuya parating sa personal na lebel nin pangangaipuhan nin satuyang kondisyon. Magsaldang man ini o mag-uran.\nMarahay gayod hilingon an mga talapang sa panahon na ini na dai ta na daa nasasabotan an panahon. Nagbabago na daa an panahon. Na dapat sanang mangyari, ta an panahon kaipuhan talagang magbago. Kita an nagtataong kahulugan sa mga pangyayari sa satuyang kinaban, orog na an panahon na nabubusbus an langit o nagpapasali an saldang. Kita an nagtataong kahulugan sa mga talapang. An mga talapang na minaawit, buhay na buhay kun pagbabanggi, na gari an banggi iyo na an huring banggi sa kinaban nagtatao satuya nin leksyon sa kun ano an panahon, an kahulugan kan buhay na nasa lindong kan langit.\nSa paghinanyog sa mga tingog kan talapang, nadadangog ko na parareho sana man an tingog ninda, tingog ini na gikan pa sa enot na talapang na sagkod ngonyan nadadangog ko man. May rikas na pig-aantisiparan sa saindang tingog sa paabot na panahon baad, sa pag-alang kan oma. Sa pag-abot kan dai mga honahon. Kun si Basho, nadangog an pagtugdon kan gurang na talapang sa suanoy na bubon bilang katoninongan, an mga tingog kan buhay na talapang sa atubangan niyamo nagpupurisaw sako, kapurisawan sana na mapapanultol kan pagsurat dapit sainda asin kan bakong dapit sainda. Kun nadangog ni Basho an kagadanan kan gurang na talapang na nagtugdon sa daan na bubon bilang katoninongan, an mga gadan na talapang na naligis mantang nagbabatluy sa balyong tinampo, wakwak an hawak, asin sa sakuya, ini nagsusuriyaw na mas makusog pa sa nagpapasaling saldang.\nPosted by Kristian Cordero at 12:03 PM No comments:\nSa kinaakian ko, an ipinapangalad na prutas sigun sa nasasabi sa Daan na Tipan, sarong mansanas. Prutas na kaidto, sarong beses sana sa sarong taon magpahiling. Kun kamundagan ni Kristo. May kamahalan kaidto an prutas na ini. Daing puon nin mansanas sa natad asin dai nungka magkakaigwa nin huli ta sa malipot sanang lugar ini minatambo. Pinapangalad na maghagad nin mansanas kun bako man Disyembre.\nAlagad minsan may ipinagbabawal na kakanon, napapalibutan ako kaidto kan manlain-lain na bunga. Sa mga nakapalibot bastante an kakaw. Mga walong puon an yaon sa palibot. Mayo ni saro sa mga kakaw na ini an natada. Napukan kan bagyo si iba. Asin ta naghiwas si harong sa gurang kinakakan kan mga bagong pinatugdok na boarding house si dating dakulang natad.\nMabunga an mga kakaw kaidto na pigpapasupsupan samuya kada hapon tanganing gibohon na tabrilya. May hamis asin alsom an mga tulang na siring sa santol. Dangan babaladon nin magkapirang aldaw tanganing sanlagon. Enot na ining pigluto kan saldang. Kun minsan may mga panahon na naangotan ako ta sala si ukod ko kun arin na an hinog. Naggiro ako nin kubal na dai pang tagok. Dai ngani tugot na gibohon na tabrilya ta may kaipuhan na panahon na otobon. Siring kaini tinutukdo satuya kan kinaban an mga relo sa satuyang palibot na daing mga kamot asin mga numero arog kan mga puon nin kahoy. Nagtatalaan, nagpapagiridom.\nSa kakaw, an mga tu’lang bakong kasagkodan, kundi lado sana nin panibagong porma, panibagong estado, panibagong kakanon. O pareho sanang kakanon alagad, iba-ibang paagi nin pagkakan, manlain-lain na eksperinsya nin dila. Ta tanganing maging tabrilya kaipuhan na minaagi sa pirang proseso. Pagkatapos baladon, isusunod na an pagsanlag, dangan an paghali nin ubak, pagrumsa, dangan an pagmolino sa sentro an huring pagrunot tanganing magluwas an olyo kaini, an mahika kan kakaw, an kolor-dagang tu’lang na pigtitimpla sa mga hapon o pigsalak sa samporado. An pig-iimos tanganing sa pag-abot kan panahon may inumon.\nMay init sa daghan an tsokolate, na gikan sa tulang, nagin mga birilog-bilog na tabrilya na nagin dahilan nin pirang pag-ikit sa garapon kan mga gurang. Ta lain an masobrahan. O malain talaga an masobrahan sa anuman na bagay. O ‘baad dakul sana kaming mga magpirinsan na mabaranga-banga kan tabrilya. Kaipuhan na tupudon an gabos.\nAsin ‘baad gayod ta gabos ginibong tabrilya kaya mayo nang mga kakaw sa natad. Daing tu’lang na sinalbar tanganing itanom, tanganing sugpunan an buhay kan mga nagugurang na puon. Kaya, an pagsurat na ini, pagpatambo sa giromdom kan mga puon na idto, ta sa mga bangging pig-atubang ko an lipot man minsan an horasa, pigigiromdom ko an nagom kan tsokalateng idto, na an kapital kan gabos na paghimo, yaon sa samuyang mga ngimot asin kamot, yaon sa bilog na hawak na pigpapainit kan mga tu’lang na idto, init na minasagom sagkod sa sadiri kong tu’lang.\nPosted by Kristian Cordero at 5:17 PM 3 comments:


Home / masbate city / News / SK councilor, 4 pa, rinatrat sa Masbate\nSK councilor, 4 pa, rinatrat sa Masbate\nBicol Standard Newspaper Saturday, June 09, 2018 masbate city, News\nMASBATE CITY (Bicol Standard) –Apat na tawo an nagadan kabale an bagong ma-elihir na miembro kan Sangguniang Kabataan sa Aroroy, Masbate kasuodma, sabi sa report kan pulis.\nSi PO2 Haidelyn Arevalo kan Aroroy MPS nagsabi na an mga biktima nag-iirinoman sa laog kan harong ni Leo Cabarles, Punong barangay kan Brgy. Nabongsoran, Aroroy kan maglaog an armadong lalaki na nagparapambadil.\nSinda Ariel Madrilejos, 30, SK councillor John Paul Cristobal, 19 asin Dijie Cabarles, anas nagadan sa pinangyarihan kan incidente, mantang si Leo, an 21 anyos na aki kan Punong barangay binawian nin buhay sa hospital.\nAn sabi sa report si Ricky Alejo, 25, tanod sa barangay, binawian nin buhay sa Masbate Provincial Hospital digdi, mantang si Jury Cabarles, saro pang tanod, an nakikipag laban pa sa kagadanan.\nPig aaram pa kan mga imbestigador kun ano an motibo kan nangyaring krimen.\nIgwa nin nagsasabi na pwedeng nagbalos an suspechado, sabi ni Chief Inspector Edgar Valencia, an hefe kan police sa banwaan kan Aroroy.\nBako pang malinaw kun an sinasabing pagbalos may relasyon sa politika.\nSabi sa imbestigasyon 19ng baseyo nin bala hale sa armalite rifle (M16) asin 4 na capsula hale sa calibre .45 an nakua sa lugar na pinangyarihan.\nNagtitipon pang evidencia an mga imbestigador para maaraman kun sisay an nasa likod kan krimen.\nSK councilor, 4 pa, rinatrat sa Masbate Reviewed by Bicol Standard Newspaper on Saturday, June 09, 2018 Rating: 5


Home / Camarines Norte / Daet / Preparasyon sa Palarong Bicol 2020 pig poonan na sa Cam Norte\nPreparasyon sa Palarong Bicol 2020 pig poonan na sa Cam Norte\nBicol Standard Newspaper Thursday, March 28, 2019 Camarines Norte, Daet\nDAET, Camarines Norte -- Sarong taon antes kan masunod na Palarong Bicol sa 2020, an mga official kan Department of Education (DepEd) sa Camarines Norte an nagpoon nang magplano para sa pang rehiyon na sports activity.\nAn meeting pinangenotan kan mga haralangkaw na na official kan DepEd nagtukar kan tema dapit sa kaipohan na fundo na gagastoson sa karawat.\nMawot kan Division of Schools kan Camarines Norte na maghagad nin ayuda financial hale sa Sangguniang Panlalawigan.\nNagtutubod si Schools Division Superintendent Nene Merioles kan Camarines Norte na kaipohan na mabilog ninda an man laen-laen na komitiba para sa karawat asin an kaipohan na fundo para digdi.\nSi Antonio Ahmad, an Information Officer kan Schools Division nagpahayag na determinado an saindang opisina na pagayonon an pang rehiyon na karawat, na paparticiparan kan mga matitibay na atleta hale sa Bicol.\nPreparasyon sa Palarong Bicol 2020 pig poonan na sa Cam Norte Reviewed by Bicol Standard Newspaper on Thursday, March 28, 2019 Rating: 5


Clemente Ruero - Wikipedia\nSi Clemente Ruero (namundág mga-1845), dating gobernadorcillo kan Canaman, Camarines Sur kan 1873-1874, kabáli sa sarô sa mga pinaka-maimpluwensya asín pinakamayáman na pamilya sa banwáan.\nSa saróng saysay nin kamugtákan kan pagbúhay sa munisipalidad, nasambít na igwá siyáng dagáng erokán sa halagáng 250 pesos. Siring man, igwá siyáng dagáng tanúman sa Togpaan na nagtaóng 75 pesos na halagá nin gusi kan 1871.\nSa edad na 51, kan termino ni Don Antonio Zuñiga, giníbo siyáng Juez de Paz kan banwáan. Mantáng pakatalingkás kan Camarines kan 18 September 1898, hinatód ni Ruero sagkód saíyang mga pamangkín si Fray Francisco del Piego gamít an saíyang caruaje na igwáng pabálon na saróng sakong mga buláwan na barria. An pinakahúring prayleng kura kan banwáan nagbakláy pa-Quipayo parayò sa Ciudad de Nueva Caceres, na saróng taón nang binayáan kan obispong si Arsenio Campo\nNapangagóm niyá si Petrona Portugal, saróng parahábol asín nagkaigwáng sindáng tolóng akì: sindá Saturnino, Cipriano sagkód Eulalia. An saíyang kangudán nagpaagóm ki Juan Requejo, an pinakaenot na presidente municipal kan bàgong Canaman.\n↑ Danilo Mardid Gerona Canaman Through Four Centuries p.63\nPinaghugot gikan sa "https://bcl.wikipedia.org/w/index.php?title=Clemente_Ruero&oldid=148381"\nHuring pigliwat an pahinang ini kan 23 Marso 2014, alas 00:45.


An Dubai kun banggi\nAn Dubai (sa Arabe دبيّ, Dubayy) an pangaran nin sarô sa mga pitong emirato nagkokomponer kan Emiratos Arabes Unidos (EAU) asin kan kapital kan mismong emirato na ini. An modernong emirato nin Dubai ay nagibo sa pagkamundag nin Emiratos Arabes Unidos sa 1971. An Dubai iyo an ermirato na pinaká matawo asin ikaduwang pinaká dakola sa kadagaan, sunod sa Abu Dhabi, kan EAU.\nIgwa sa Dubai na mga 1,422,000 na katawo. Sa nguyan na taon na 2007, aro-aldaw may mga 800 na bagong katawo an nagiistar sa nasabing emirato. Alagad, mga 17% sana an talagang mamamayan nin EAU. Sa ibang pansabi, 83% mga dayuhan. An pinaká dakolang komunidad nin dayuhan digdi ay mga Indios (51%), Pakistani (16%), Banglades (9%) asin mga Filipino (3%). Igwa man an katawonan nin Dubai na 3% na taga nacion na sulnopan.\nBistado an Dubai sa dakolang asenso kaini, asin sa mga proyectong pantindog nin mga edipisyo arog nin hotel nin Burj Al Arab. Magayon man an pagaasenso kaining industriya nin turismo. Alagad, midmid man an Dubai sa ining mga problema nin derechos nin tawo (human rights), lalo na sa pagtratrato kan mga trabador asin katabang na dayuhan na nagtitios digdi para magpadara nin kwarta sa saindang pamilya, arog kan mga Filipino.\nEkonomiya[baguhon | baguhon an source]\nSa taon na 2006, an produktong kagabsan panlaogan nin Dubai nagabot sa US$46 milyon. Maski na an kayamanan nin Dubai nagtubo sa pagkua nin petrolyo, sa nguyan na panahon, 3% sana an kontribusyon kaini sa enterong ekonomiya. Pigeestimar na maubos na an petrolyo kaining emirato sa 20-ng taon. Mas dakola an pigkokontribuir nin turismo, industriya asin pinansya sa ekonomiya nin Dubai.\nKlima[baguhon | baguhon an source]\nMainit asin dumog (humid) an klima nin Dubai huli ta nasobra sa 40 na grado an temperatura digdi sa dakolun na bulan. Sa Nobyembre, Disyembre, Enero asin Pebrero sana nababa na termometro sa ibaba nin 20 na grado, minsan sa ibaba nin 15 na grado.\nAn Wikimedia Commons igwa nin medya dapit sa Dubai.\nAn Dubai travel guide gikan sa Wikivoyage\nدبي.امارات – The Official Portal of Dubai Government\nKinua sa "https://bcl.wikipedia.org/w/index.php?title=Dubai&oldid=219922"\nMga ciudad kan Kinaban\nHuring binago an pahinang ini kaitong 20 Nobyembre 2021, alas 09:08.


Pagpapamuraway sa Dios sa Kabukidan nin Pilipinas\nAn Torrengbantayan—Pag-aadalan na Edisyon | Abril 15, 2002\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Swahili Thai Tsonga Turkish Ukrainian Urdu Vietnamese Zulu\nKun iniisip nindo na an Pilipinas sarong islang nasyon, tama kamo. Alagad saro man iyan na nasyon nin makangangalas na kabukidan. Para sa Mga Saksi ni Jehova, an paghuhulit sa mga siudad asin mga kababan na lugar medyo nagin pasil asin epektibo. Minsan siring, laen an estorya sa bukid na mga rehion.\nAN MAGAYONON na kabukidan kan nasyon kabaliktaran nanggad sa mga baybayon, ragit na korales, baryo nin paninira, asin sa sibot na mga banwaan kan mga patag na isla. An kabukidan nagigin man masakit na balakid sa paghuhulit kan “maogmang bareta” kan Kahadean nin Dios.—Mateo 24:14.\nAn mga Isla kan Pilipinas namumugtak sa lugar kun saen nagbabanggaan an duwang tectonic plates. An pagsumpay kan daga sa lugar na ini nagbunga nin halangkaw na palabang kabukidan sa mas darakulang isla. An labing 7,100 na isla na minakompuesto kan Pilipinas yaon sa solnopan na arko kan Pacific Ring of Fire. Huli kaini, lakop sa mga ini an mga bulkan, na nakakokontribwir man sa pagkaporma kan mabukid na tanawon. An siring na garang-gasangon na daga isinuway an mga nag-iistar sa bukid. Depisil sindang maabot huling medyo kakadikit sana an mga tinampo na maaagihan nin mga sasakyan.\nSa ibong kan mga balakid na ini, narerealisar kan Mga Saksi ni Jehova an pangangaipo na aboton “an gabos na klase nin tawo.” (1 Timoteo 2:4) Sa siring, an ginibo kan mga Saksi sa Pilipinas kaoyon kan espiritu sa Isaias 42:11, 12: “Kumurahaw sa kagayagayahan an mga nag-eerok sa kantil. Hale sa alitoktok kan mga bukid kumurahaw nin makosog an mga tawo. Iatribwir ninda ki Jehova an kamurawayan, asin sa mga isla magtaram sinda pati kan saiyang kaomawan.”\nAn konsentradong paghihingoa na magpatotoo sa mga taga bukid pinonan kaidtong 50 taon na an nakaagi. Pakatapos kan Guerra Mundial II, an mga misyonero nagtabang na enganyaron an gibohon. Dakol na lokal na nag-iistar an nag-ako kan katotoohan sa Biblia asin sinda man nagtabang sa pagpalakop kan katotoohan na ini sa mga tagabaryo sa itaas kan kabukidan. Nagbunga ini nin marahay na mga resulta. Halimbawa, sa kabukidan kan Sentral Cordillera sa amihanan na Luzon, igwa nin labing 6,000 na parahayag kan maogmang bareta. An kadaklan sa sainda propiong mga tagaduman, kaiba an Ibaloi, Ifugao, asin Kalinga.\nMinsan siring, igwa pa giraray nin masakit aboton na mga lugar sa itaas kan kabukidan. An mga tawong nag-iistar duman dai nalingawan. Paano naabot an nagkapira sa sainda, asin ano an nagin simbag?\nSinalidahan nin Tunay na Pagtubod an Tradisyon\nSa amihanan na isla kan Luzon, an mga lugar na bukid kan probinsia nin Abra iniistaran nin mga Tinggian. An ngaran na ini posibleng naggikan sa suanoy na tataramon na Malay na tinggi, na nangangahulogan “bukid.” Angay na marhay nanggad! Inaapod man kan mga tawo an saindang sadiri asin an saindang lenguahe na Itneg. Nagtutubod sinda sa sarong dios na inaapod na Kabunian, asin an pan-aroaldaw na buhay naimpluwensiahan na marhay nin mga superstisyon. Halimbawa, kun mag-atsi an sarong nagpaplanong maghale, saro iyan na maraot na signos. Kaipuhan niang palipason an duwang oras tanganing mawara an maraot na epekto.\nKan 1572, nag-abot an mga Kastila dara an Katolisismo, alagad nasudya sindang itokdo an tunay na Kristianismo sa mga Tinggian. An mga nagin Katoliko nangapot sa saindang paniniwala ki Kabunian asin sinunod an lokal na mga kostumbre. Enot na nakaabot sa mga tawong ini an tamang kaaraman manongod sa Biblia kaidtong mga taon nin 1930 kan an Mga Saksi ni Jehova magpoon na magpalakop kan mensahe kan Kahadean sa kabukidan na idto. Dakol na sinserong Tinggian an poon kaidto nagpamuraway ki Jehova “sa alitoktok kan mga bukid.”\nHalimbawa, si Lingbaoan dating iginagalang na poon nin tribo sa lugar na iyan. Napalabot siang marhay sa kultura nin Tinggian. “Fiel kong sinunod an mga tradisyon kan Tinggian. Kun ginadan an sarong tawo, nagbabayle kami pakatapos kan lobong, asin nagtutugtog nin mga gong. Nag-aatang man kami nin mga hayop. Nagtutubod kami ki Kabunian, asin dai ko midbid an Dios kan Biblia.” Ini sa ibong kan katunayan na saro siang Katoliko sa ngaran.\nAn mga ministro kan Mga Saksi ni Jehova nag-abot tanganing maghulit sa lugar na iyan. Nanuparan ninda si Lingbaoan asin inenkaminar sia na basahon an Biblia. Nagigirumdoman nia: “An Biblia an nakakombensir sa sako na si Jehova iyo an tunay na Dios.” Dangan inadalan sia sa Biblia nin sarong Saksi, asin nagdesisyon si Lingbaoan na maglingkod sa tunay na Dios. Binayaan nia an saiyang dating pamumuhay, kaiba na an saiyang katongdan bilang poon nin tribo, sarong lakdang na ikinaanggot kan lokal na padi asin kan dating kairiba ni Lingbaoan. Minsan siring, determinado si Lingbaoan na sunodon an mga katotoohan na nanompongan nia sa Biblia. Naglilingkod na sia ngonyan bilang magurang sa kongregasyon.\nPitong Aldaw asin Anom na Banggi\nMaski ngani regular nang nadadangog an maogmang bareta sa nagkapirang parte kan Abra, an iba harayo asin paminsanminsan sanang napatototoohan. Sarong beses kaidto, pinagmaigotan na maabot an saro sa mga lugar na ini. Sarong grupo nin 35 Saksi an nagbiahe tanganing maghulit sa dai pa nakaasignar na teritoryo sa Tineg, Abra, sarong lugar na dai pa nasosongko sa laog nin 27 taon.\nGinibo an biaheng ini sa paghuhulit paagi sa pagbaklay, sa laog nin pitong aldaw. Imahinara an pagbalyo sa mga kolgante asin harararom na salog asin mga oras nin pagbagtas sa mga palabang bukid mantang bitbit an saindong mga gamit—tangani sanang ihulit an maogmang bareta sa mga bihirang makadangog kaiyan! Sa anom na banggi durante kan pagbaklay, apat an itinorog sa luwas.\nMaski ngani igwang balon na pagkakan an pusog na mga Saksing kaiba sa pagbaklay, dai sinda makadadara nin igo para sa bilog na biahe. Minsan siring, dai ini nagin problema huling an mga tawo maogmang marhay na irinibay an kakanon para sa basado sa Bibliang mga publikasyon. An mga Saksi nakaresibi nin abundang produkto sa oma, sira, asin karne nin usa. Maski ngani nagkaigwa nin nagkapirang kadepisilan, an grupo nagsabi: “Bawi an mga pagsakripisyong ini huli sa nagsusulwak na kagayagayahan na naeksperyensiahan niamo.”\nDurante kan pitong aldaw, an mga ministrong ini nakapagpatotoo sa sampulong baryo, na nakapasakamot nin 60 libro, 186 na magasin, 50 brosyur, asin dakol na pulyeto. Nagdemonstrar sinda nin mga pag-adal sa Biblia sa 74 grupo nin mga tawo. Sa banwaan kan Tineg, sa kahagadan kan lokal na opisyales asin nagkapirang prominenteng siudadano, sarong pagtiripon sa kongregasyon an isinagibo na 78 an presente. An kadaklan sa nag-atender mga maestra asin pulis. Logod, dakol pang Tinggian an makikiiba pa sa mga ‘nagkukurahaw’ asin nag-oomaw ki Jehova hale sa mga alitoktok nin kabukidan.\nSarong Bagay na Mas Marahay Kisa Bulawan\nSa mas harayong timog kan Pilipinas yaon an nagkapirang isla kun saen nakadiskobre nin bulawan an mga Kastila. Ini an pinaggikanan kan ngaran na Mindoro, an pinahalipot kan Kastilang mina de oro, o “mina nin bulawan.” Minsan siring, sarong bagay na mas marahay kisa bulawan an nanonompongan na ngonyan sa mga islang iyan—mga tawo na gustong maglingkod sa tunay na Dios, si Jehova.\nMga 125,000 na mga tawong tubo na inaapod Mangyan an nag-iistar sa harayong interior na kadlagan nin Mindoro. Simple an pamumuhay ninda, kaparate sinda-sinda sana, asin may sadiri sindang lenguahe. An kadaklan mga animista asin politeista, asin nagtutubod sinda sa manlaenlaen na espiritu nin naturalesa.\nKun minsan, kun kulang sinda sa kakanon o iba pang suplay, may mga Mangyan na minapasiring sa mga lugar na baybayon tanganing maghanap nin trabaho. Ini an nagin kamugtakan ni Pailing, na hale sa sarong grupo nin mga Mangyan na inaapod na Batangan. Nagdakula sia kaiba kan saiyang mga kahimanwa duman sa mga kadlagan kan kabukidan, asin sinuportaran nia an mga kaugalean asin paniniwala nin Batangan. An ordinaryong gubing sarong simpleng bahag. Tanganing maseguro an pagkaigwa nin abundang ani, an tradisyon kan Batangan naghahagad sa mga parasamba na magbuno nin sarong manok, na pinapatoro an dugo sa tubig mantang namimibi sinda.\nDai na sinusunod ni Pailing an siring na mga tradisyon. Taano ta dai? Kan magduman sia sa kababan, nakakua sia nin trabaho sa mga pamilya nin mga Saksi ni Jehova. Inaprobetsaran an siring na situwasyon kan saro sa mga pamilyang ini tanganing iintrodusir ki Pailing an katotoohan sa Biblia. Naghimate sia asin talagang inapresyar an nanonodan manongod sa katuyohan ni Jehova para sa tawo asin sa daga. Iinareglo ninda na makapag-eskuela sia sa elementarya, siring man mag-adal sa Biblia. Nabautismohan si Pailing bilang saro sa Mga Saksi ni Jehova sa edad na 24. Sa edad na 30, nasa ikaduwang taon na sia sa haiskul, asin ginibo niang teritoryo sa paghuhulit an eskuelahan. Rolando na ngonyan an apod ninda sa saiya (ngaran sa kababan).\nKun makakamidbid nindo si Rolando, maheheling nindo an sarong posturadong nakahuyom na ministro na naglilingkod bilang bilog na panahon na parahulit asin bilang ministeryal na lingkod sa saro sa mga kongregasyon sa Mindoro. Kasuarin pa sana nagbalik si Rolando sa kabukidan, bakong tanganing makiayon sa mga Batangan sa saindang mga tradisyon, kundi tanganing ihiras sa sainda an nagtataong-buhay na mga katotoohan hale sa Biblia.\nGalagang Makakua nin Kingdom Hall\nAn probinsia nin Bukidnon—na sa Cebuano nangangahulogan “Mga Taga Bukid”—yaon sa timog na isla kan Mindanao. Lugar ini nin mga bukid, ampas, kababan na salog, asin buklod. An matabang daga marahay sa mga pananom na pinya, mais, kape, paroy, asin batag. Nag-iistar duman an mga tribo sa kalangkawan na Talaandig asin Higaonon. Kaipuhan man kan mga tawong ini na makanood manongod ki Jehova. Kasuarin pa sana, harani sa banwaan nin Talakag, nabuksan an oportunidad na ini sa interesanteng marhay na paagi.\nAn mga Saksi na nagsasarakat sa kalangkawan nakamate nin malipot na klima alagad mainit na pag-ako. An mga tagaduman naghihingakong nagtutubod sa makakamhan sa gabos na Dios, an Ama, alagad dai ninda aram an saiyang ngaran. Huli ta kadaklan kan saindang oras nasa kadlagan, ini an kaenot-enoteng pakanupar ninda nin mga Saksi ni Jehova. Iinintrodusir sa sainda an ngaran nin Dios, siring man an saiyang makangangalas na katuyohan may koneksion sa Kahadean. Naogmang marhay an mga tawo, kaya napagdesisyonan na kaipuhan nin dugang pang mga pagdalaw sa saindang baryo.\nSuminunod an nagkapirang pagdalaw. Bilang resulta, an mga tagaduman nag-alok nin sarong lugar na magin “harong” kan Mga Saksi ni Jehova. Maogmang inako kan mga Saksi an alok. An lugar yaon sa alitoktok kan pinakahalangkaw na bulod sa lugar na iyan, na nadudungawan an tinampo. An edipisyo gibo sa kahoy, kawayan, asin mga nipa. An proyekto natapos sa tolong bulan asin sampulong aldaw. An karatulang “Kingdom Hall of Jehovah’s Witnesses” risang-risa sa atubangan kan edipisyo. Isip-isipa iyan, sarong Kingdom Hall itinogdok bago maporma an sarong kongregasyon!\nPoon kaidto, sarong magurang sa kongregasyon na bilog na panahon na ministro an nagbalyo duman, siring man an sarong ministeryal na lingkod. Kaiba kan mga Saksi sa kataraed na lugar, naghingoa sinda sa pasohan na makaporma nin sarong kongregasyon. Nagkatotoo ini kan Agosto 1998. Sarong sadit na kongregasyon an lubos nang pinakikinabangan ngonyan an Kingdom Hall na ini sa pagtabang sa mga taga bukid na manodan an mga katotoohan sa Biblia.\nTotoo nanggad, ginagamit ni Jehova sa mapangyaring paagi an saiyang andam na mga lingkod sa Pilipinas tanganing ipalakop an katotoohan kan Kahadean dawa sa masakit aboton na kabukidan. Pinagigirumdom kita kan Isaias 52:7, na nagsasabi: “Abaang gayon sa ibabaw kan kabukidan kan mga bitis kan nagdadara nin maogmang bareta.”\n[Mga Mapa sa pahina 11]\nAn paghuhulit sa kabukidan kalabot an pagbaklay nin dakol na oras pabalyo sa garang-gasangon na daga\nPagbautismo sa sapa sa bukid\nI-share I-share Pagpapamuraway sa Dios sa Kabukidan nin Pilipinas\nSaen Nakadepende an Saindong Seguridad?\nPakamate nin Seguridad Ngonyan—Pagkaigwa nin Seguridad Sagkod Lamang\nPara sa Satong Kapakinabangan an mga Ley nin Dios\nGiyahan an Saindong mga Lakad Paagi sa mga Prinsipyo nin Dios\nEmpatiya—Nakakatabang sa Pagpaheling nin Kabootan Asin Pakikidamay\nKasumpay kan Kapitulo Beinte-Dos: Ihinula ni Isaias an ‘Misteryosong Gibo’ ni Jehova\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 15, 2002\nI-share I-share AN TORRENGBANTAYAN—PAG-AADALAN NA EDISYON Abril 15, 2002\nAN TORRENGBANTAYAN—PAG-AADALAN NA EDISYON Abril 15, 2002


Kampanyang may Social Distancing\nPano an pagkampanyang may “social distancing”?\nNakamaskara, faceshield, bawal mag-abrasa, bawal mag-akbay, bawal magkugos asin bawal maghadok sa gurang asin sa aki.\nAn karampanyahan sa masunod na eleksyon mayo nang miting de avance, mayo nang miting sa barangay, mayo nang miting sa poblasyon nin banwaan o ciudad.\nIni na an panahon asin oportunidad na magka-igwa nin dakulang income an mainstream media, social media asin an gabos na taga-media.\nNaturalmente, malangkaw an presyo kan mga radyo asin telebisyon pati an mga palayog sa facebook ta makakatipid man sa gastos sa paglibot kan mga kandidato na iyo an perming gibo ninda antes magka-igwa nin Covid, pati an dakulang gastos sa miting maiibitaran asin an pag-abrasa na may paipit na kuarta sa mga botante.\nSiguro an pagpapakakan ipapadara na lang sa man harong-harong kun sain naka-schedule kuta an miting sa aldaw o bangging iyan.\nMay mga awto na lang na nagbubura-bura, naglilibot asin nag-aanunciar kan pangaran kan kandidato asin pag-iriba.\nTalagang mabago an vida politika sa panahon nin Covid.\nMas magayon an bagong sistemang ini kesa dati ta puera kan tipid o ekonomiya an mga marhay na announcer sa radyo o telebisyon mapapakinabangan sa pagdidiskutir asin pagpaliwanag kan mga isyus kan ambus lados.\nAn plataforma de gobyerno kan mga partido politikal maipapaliwanag na marhay asin mapipiritan an mga botantes na magdangog o mag-antabay asin intindihon talaga an mga katuyuhan kan mga kandidato asin mga partido.\nNgonyan pa lang an mga broadcasters dapat magtais na kan saindang linguahe, an boses asin kadunungan sa pagpaliwanag sa mga tao kan mga bagay na dapat maaraman.\nSiyempre mahal man an talent fee kaya dapat calificado asin dapat may talento.\nNgonyan na mapatutuhanan na an media mahalaga, dai na puedeng pagbasang-basangon kan mga nanunungdan o kan mga politiko o mga kandidato.\nAn magayon kaini ta bako lang an nagganang kandidato kundi an propagandista sa media iyo an sisingilon kan publiko pag-abot kan panahon.


SA CAMARINES SUR: Congresista, et al suportado an pagpalawig kan ECQ\nSuportado kan mga congresista sa Camarines Sur asin iba pang opisyales lokal an naging desisyon kan gobierno na palawigon pa an enhanced community quarantine (ECQ) sa rehiyon kan Luzon hasta sa Abril 30.\n‘‘An pagpalawig kan ECQ dakulang bagay mantang padagos na pigtatawan ngonian nin prioridad kan presenting administrasyon na maresolberan an padagos na paglangkaw kan coronavirus disease (Covid- 19)’’sabi kan mga opisyal.\nSi Congresista Gabby H. Bordado Jr. kan tercer distrito kan CamSur asin Assistant Minority leader sa Camara-Baja nagpahayag na an extension o pagpalawig tanganing makasiguro kita na mas maging epektibo an pagresolber kan Covid-19.\n-Saiya pang sinabi na base sa pinaluwas na datus kan mga ahencia, kabale na an Departamento de Salud (DOH), kinakaipuhan pang mas mapaurog na mapababa an caso kan virus sa nasyon. ‘‘Baka nagdakul pa an tamaan kun dai kita malikay. Kulang pa man na marhay an ginigibo ta nin mga testing’’.\nSa lado ni Congresista Arnie Fuentebella kan cuarto distrito kan CamSur sa paagi kan saiyang Chief of Staff Fortunato ‘Ato’ San Jose an saindang panindugan kun ano man an sabihon kan mga experto sa desisyon sa pagpalawig kan ECQ sainda ining suportado. Sinabi pa na an mga experto suportado ini kan saindang lehislador. Igwa nang mga ginibong programa an gobierno nganing matabangan an mga apektado.\nAlagad an mga lehislador nagsabi na dapat hidalion na kan DSWD an distribusyon kan Social Amelioration Program sa nadadapat na mga benipisyaryo.\nSa junta provincial kan Camarines Sur, sinabi ni Vokal Angel Naval kan tercer distrito na saiyang pinapaboran an pagpalawig kan ECQ nin huli ta sagcod sa ngonian mayo pang bulong sa delikadong Covid- 19.\nSi Alcalde Madelaine Alfelor kan Ciudad nin Iriga nagsabi na pabor siya sa extension mantang mayo man ibang dapat gibohon magpenetencia nganing dai kita mag-arog sa nasyon kan Italy na marikas si paglangkaw kan caso.\nSa Sangguniang Panlungsod kan Ciudad nin Naga, si Consejal Joselito del Rosario nagpahayag na bilog an saiyang suporta sa ginigibo ngonian kan gobierno asin nadadapat lang palawigon an ECQ.\nSa San Jose, Camarines Sur, sinabi ni Consejal Audie Concina na pabor siya sa naging aksyon kan gobierno nin huli ta an problema ngonian iyo an tawo bako an gobierno na naggigibo kan gabos nganing maresolberan an virus alagad an mga tawo dakul pa an nagpapasaway dai nagsusunod sa cuarintina, dakul an dai pa disiplinado.\nMagigirumduman si Presidente Rodrigo Duterte inaprobaran an recomendasyon kan Inter-Agency Task Force for the Management of Emerging Infectious Diseases (IATF-EID) na palawigon an ECQ hasta alas 11:59 nin banggui sa Abril 30. (DPAureus)


SA CASURECO II: Melit Candia pig-endorso maging permanenteng GM\nSi OIC General Manager Emelita Candia kan Camarines Sur II Electric Cooperative (Casureco II) iyo na an matukaw na full fledged GM kan cooperativa oras na paboran kan National Electrification Administration an endorsement sa saiya kan junta directiva.\n‘‘Unanimous an resolucion kan junta directiva na nag-eendorso sa OIC GM na gibohon nang general manager’’\nSi Director Angelito Cornelio Jr. kan Naga North District nagpahayag sa entrevista kan Bicol Mail an saindang rekomendasyon pigsumiter na ki NEA Administrator Edgardo Masongsong na naghahalat nalang sinda kan magiging aksyon alagad depende sa administrador kun bubukasan sa iba pang interesadong aplikante sa posisyon.\n‘‘Kun i-open sa ibang aplikante dai man macontra an junta mientras na calificado man sa posisyon si Candia’’, sabi pa ni Cornelio.\nAn marhay na acomplisimiento bilang OIC GM asin pagpadagos kan halangkaw na categorization kan cooperativa iyo an mayor na isyu kan junta directiva nganing saindang eendorso sa NEA na tukahan na bilang permanteng general manager.\nAn resolucion kan junta na pinamamayuhan ni Paul Sta. Ana inaprobaran matapos kan anom na bulan niya bilang Officer-In-Charge na nagribay ki dating Project Supervisor/General Manager Nelson Lalas. Si Candia, pigtukahan kan NEA bilang OIC General Manager kan Oktubre 15, 2018.\nNag-atubang nin controbersiya an dating manijamiento ni Lalas huli ta dai pigtawan nin prioridad si relokasyon kan mga electrical post sa mga road right of way sa pig-iimplemementar na road widening project kan Department of Public Works and Highway (DPWH).\nEnvez kan pagbalyo kan mga electrical post an saiyang pigtawan nin prioridad iyo an pagbakal nin milyones pesos na cantidad nin mga transformer.\nKan magtukaw si Candia, saiyang pigtawan nin atensyon na iimplementar na an relokasyon kan mga poste kan cooperativa asin nagpapadagos na sa ngonian mantang piglalaoman matatapos sa Hulyo 2019. Afuera pa kaini, an programa sa pagpabulos nin suplay nin kuryente sa barangay na mayo pang ilaw pigpunan na sa Barangay Matandang, Siruma, Camarines Sur.\nAn programa sa enerhia sa barangay dapat pigpunan kan panahon ni Lalas alagad pinabayaan. (DPAureus)


Pag binasa ta an dapit sa paglalang na nakarekord sa libro kan Bibliya na Genesis, maaaraman ta na pinagbutan nin Diyos an inot na tawo, si Adan: ‘Kumakan ka [hali sa] arin man na kahoy sa tatamnan; alagad sa kahoy nin pakamidbid kan karahayan asin karatan dai ka magkakan, huli ta sa aldaw na kumakan ka kaiyan magagadan ka.’ (Genesis 2:16, 17) Malinaw na ipinapahiling kan pagbuot na iyan na kun nagsunod si Adan sa Diyos, dai kuta siya nagadan kundi padagos siyang mabubuhay sa hardin nin Eden.\nMakamumundo, imbes na magsunod para mabuhay nin daing sagkod, pinili ni Adan na sumuway sa pagbuot nin Diyos, asin kinakan niya an ipinagbabawal na bunga kan itao iyan sa saiya ni Eva. (Genesis 3:1-6) An epekto kan pagsuway na iyan padagos tang namamatian sagkod ngunyan. Ipinaliwanag iyan ni apostol Pablo: “Kun paanong paagi sa sarong tawo an kasalan luminaog sa kinaban asin an kagadanan paagi sa kasalan, asin sa siring an kagadanan luminakop sa gabos na tawo huling sinda gabos nagkasala.” (Roma 5:12) An “sarong tawo” na iyan daing iba kundi si Adan. Pero, ano an kasalan na sinambit digdi asin taano ta kagadanan an nagin resulta kaiyan?\nKasalan an ginibo ni Adan—an tuyong pagsuway o pagbalga sa katugunan nin Diyos. (1 Juan 3:4) Asin an bayad sa kasalan na iyan kagadanan, siring kan sinabi nin Diyos ki Adan. Sagkod na si Adan asin an saiyang magigin gikan nagsusunod sa pagbuot nin Diyos, dai sinda magkakaigwa nin kasalan asin dai magagadan. Linalang nin Diyos an mga tawo bako tanganing magadan kundi mabuhay sagkod lamang.\nAn kagadanan talagang “luminakop sa gabos na tawo,” arog kan sinabi sa Bibliya. Pero pag nagadan kita, igwa daw nin minaluwas sa satong hawak na padagos na nabubuhay? Dakul an masimbag nin iyo, na may parte sa sato na imortal—an inaapod nindang kalag. Kaso kun totoo iyan, masasabing nagputik an Diyos ki Adan. Taano? Huling kun may minasuway sa satong hawak na padagos na nabubuhay sa lugar nin mga espiritu pagkagadan ta, masasabing bakong totoo an sinabi nin Diyos na kagadanan an bayad sa kasalan. Pero “imposibleng magputik an Diyos,” an sabi kan Bibliya. (Hebreo 6:18) An totoo, si Satanas an nagputik kan sabihon niya ki Eva: “Dai kamo magagadan.”—Genesis 3:4.\nKaya an hapot: Kun bakong totoo an katukduan na imortal an kalag, ano talaga an nangyayari pag nagadan an saro?\nITINATANOS KAN BIBLIYA AN MGA BAGAY-BAGAY\nAn pagkasaysay kan Genesis dapit sa paglalang nagsasabi: “Pinorma ni Jehova Diyos an tawo hali sa kabo-kabo kan daga asin hinangusan an dungo kaini kan hinangos nin buhay, asin an tawo nagin buhay na persona.” An tataramon na “buhay na persona” itrinadusir hali sa Hebreong tataramon na ne’phesh, * na literal na nangangahulugan na “sarong naghahangos na linalang.”—Genesis 2:7, NW.\nMalinaw na ipinapahiling kan Bibliya na an tawo dai linalang na may imortal na kalag. Kundi, an kada indibidwal mismo an “buhay na persona.” Kaya, dawa magparahanap ka, mayo kang mahihiling na teksto sa Bibliya na naggagamit kan mga tataramon na “imortal na kalag.”\nKun dai sinasabi kan Bibliya na an mga tawo may inaapod na imortal na kalag, taano ta itinutukdo iyan kan dakul na relihiyon? Maaaraman ta an simbag sa kasaysayan kan suanoy na Ehipto.\nLUMINAKOP AN SARONG PAGANONG KATUKDUAN\nSi Herodotus, sarong Griegong historyador kan ikalimang siglo B.C.E., nagsabi na an mga Ehipsiyo “an inot sa katawuhan na nagsuportar sa imortalidad kan kalag.” Sa suanoy na kultura kan mga Babilonyo, nagtubod man sinda sa imortalidad kan kalag. Kan masakop ni Alejandrong Dakula an Middle East kan 332 B.C.E., pinalakop kan Griegong mga pilosopo (philosopher) an katukduan na iyan, asin dai nahaloy luminakop na iyan sa Imperyo nin Grecia.\nMayo kang mahihiling na teksto sa Bibliya na naggagamit kan mga tataramon na “imortal na kalag”\nKan inot na siglo C.E., itinukdo kan duwang prominenteng sektang Judio—mga Eseno asin Fariseo—na an kalag minasuway sa hawak asin padagos na nabubuhay pagkagadan nin tawo. Sinasabi kan The Jewish Encyclopedia: “An paniniwala kan imortalidad nin kalag nakalakop sa mga Judio huli sa mga ideya nin Griego asin panginot na hali sa pilosopiya ni Plato.” Siring man, an Judiong historyador kan inot na siglo na si Josephus ikinonektar an katukduan na iyan bako sa Banal na Kasuratan kundi sa “paniniwala kan mga aki nin Grecia,” na pinaniniwalaan niyang koleksiyon nin mga uruistorya kan mga parasurat nin mitolohiya.\nMantang naglalakop an impluwensiya kan kulturang Griego, inako na man an katukduan na ini kan naghihingakong mga Kristiyano. Sinabi kan historyador na si Jona Lendering: “Huli sa teoriya ni Plato na an satong kalag dating nasa marahay na kamugtakan asin ngunyan yaon na sa maraot na kinaban, nagin madaling pagsalakon an pilosopiya ni Plato asin an Kristiyanismo.” Kaya, an paganong doktrina na an kalag imortal inako na kan “Kristiyanong” simbahan asin nagin parte na kan saindang pundamental na mga paniniwala.\n“AN KATOTOOHAN MAPATALINGKAS SA SAINDO”\nKan inot na siglo, nagpatanid si apostol Pablo: “An ipinasabong na tataramon malinaw na nagsasabi na sa mga huring panahon igwa nin mataralikod sa pagtubod paagi sa paghimati sa mapandayang ipinasabong na mga kapahayagan saka mga katukduan nin mga demonyo.” (1 Timoteo 4:1) Nagin totoo nanggad an mga tataramon na ini! An doktrina na an kalag imortal sarong halimbawa nin “mga katukduan nin mga demonyo.” Dai iyan itinutukdo kan Bibliya, asin an pinaghalian kaiyan iyo an suanoy na paganong mga relihiyon saka pilosopiya.\nPero nakakaugma ta para sa sato, sinabi ni Jesus: “Maaaraman nindo an katotoohan, asin an katotoohan mapatalingkas sa saindo.” (Juan 8:32) Paagi sa pagkua nin tamang kaaraman kan katotoohan sa Bibliya, napatalingkas kita sa mga katukduan asin kaugalian na dai nagtatao nin onra sa Diyos, na pinapalakop kan dakul na mga relihiyon sa kinaban. An katotoohan hali sa Tataramon nin Diyos pinapatalingkas man kita sa nakakagapos na mga tradisyon asin superstisyon na konektado sa kagadanan.—Hilingon an kahon na “ Hain an mga Gadan?”\nBakong katuyuhan kan satong Kaglalang na an mga tawo mabuhay sana nin 70 o 80 taon digdi sa daga, dangan mapasiring sa lugar nin mga espiritu para duman mabuhay nin daing sagkod. An orihinal na katuyuhan niya iyo na an mga tawo mabuhay nin daing sagkod digdi sa daga mismo bilang saiyang masinunod na mga aki. An marahayon na katuyuhan na ini ekspresyon kan pagkamuot nin Diyos sa mga tawo, asin mayo nin makakaulang sa pagkautob kaiyan. (Malaquias 3:6) Makakapagtiwala kita diyan huling sinabi kan salmista: ‘Masasadirihan kan mga matanos an daga asin mag-iirok sinda duman sagkod lamang.’—Salmo 37:29, An Marahay na Bareta Biblia.\n^ par. 9 An nagkapirang traduksiyon nin Bibliya, arog kan Magna Banal na Kasuratan asin An Banal na Biblia (Paulines) itrinadusir an ne’phesh na “buhay na kalag,” mantang An Marahay na Bareta Biblia itrinadusir iyan na “buhay na linalang.”\nPuwede Daw Mabuhay nin Daing Sagkod an mga Tawo?\nMga pirang taon na an nakaagi, ibinareta nin mga researcher an pagkadiskubre nin nagkapirang pananom sa irarom kan dagat na pinaniniwalaan nindang rinibong taon nang nabubuhay duman—posibleng an pinakagurang sa arin man na nabubuhay na linalang sa daga. An mga pananom na iyan hali sa species na Posidonia oceanica, sarong klase nin seagrass na lakop sa irarom kan kadagatan nin Mediteraneo sa pag-ultanan kan Espanya asin Cyprus.\nKun nabubuhay nin arog kaiyan kalawig an mga pananom, kumusta man an mga tawo? An mga siyen-tista na nag-aadal dapit sa paggurang positibo an pananaw manungod sa posibilidad na mapalawig an buhay nin tawo. Halimbawa, an sarong libro nagsasabi na nagkaigwa na nin “dakul na modernong pag-uswag sa siyensiya” kun dapit diyan. Pero dai ta aram kun an mga pag-uswag na iyan makakatabang talaga tanganing palawigon an buhay nin tawo.\nPero an tunay na paglaom para mabuhay nin daing sagkod dai nakadepende sa modernong siyensiya. Imbes, itinutukdo kan Bibliya na sa satong Kaglalang, an Diyos na Jehova, nakadepende an buhay. Kun manungod sa saiya, sinabi kaiyan: “Yaon sa saimo an burabod nin buhay.” (Salmo 36:9) Si Jesu-Cristo namibi sa Saiya: “Ini nangangahulugan nin buhay na daing katapusan, na mamidbid ninda ika, an iyo sanang tunay na Diyos, asin an saro na saimong isinugo, si Jesu-Cristo.” (Juan 17:3) Kaya, an paghihinguwang mamidbid asin mapaugma an Diyos na Jehova asin an saiyang Aki, si Jesu-Cristo matao nin daing katapusan na mga bendisyon.\nPinaniniwalaan kan mga researcher na rinibong taon nang nabubuhay an arog kaining species nin seagrass\nHAIN AN MGA GADAN?\nDirektang sinasabi kan Bibliya na an mga gadan yaon sa lulubngan, na naghahalat kan pagkabuhay liwat. (Juan 5:28, 29) Dai sinda nagsasakit o nakakamati nin ano man na kulog, huling “an mga gadan mayo nin naaaraman.” (Parahulit 9:5, An Marahay na Bareta Biblia) Sa pagtutukdo ni Jesus, ikinumparar niya an kagadanan sa pagturog. (Juan 11:11-14) Kaya, dai ta dapat katakutan an mga gadan o tawan sinda nin mga dulot. Mayo sindang kakayahan na tabangan o kulgan kita, huling “mayo nin gibo ni pagplano ni kaaraman ni kadunungan sa Lulubngan.” (Parahulit 9:10, NW ) Pero paagi sa pagkabuhay liwat, hahalion nin Diyos an kagadanan asin mawawara na iyan sagkod lamang.—1 Corinto 15:26, 55; Kapahayagan 21:4.\nKun Taano ta Makakapagtiwala Ka sa Sinasabi kan Bibliya\nLubos kitang makakapagtiwala na totoo an sinasabi kan Bibliya. Taano? Pag-isipan an minasunod na mga dahilan:\nDaing Kaagid na Awtor: An Bibliya igwa nin 66 na libro na isinurat nin mga 40 lalaki sa laog nin 16 na siglo, puon 1513 B.C.E. sagkod mga 98 C.E. Pero magkauruyon asin magkakoronektar pa man giraray an bilog na laog kaiyan. Patunay ini na an talagang Awtor kaiyan iyo an Diyos na Makakamhan sa Gabos. Ihinayag niya an mensahe kaiyan sa mga lalaking ginamit niya para isurat an Bibliya.\nEksakto Kun Dapit sa Kasaysayan: An mga pangyayari na nakarekord sa Bibliya kauyon kan napatunayan na aktuwal na mga pangyayari sa kasaysayan. An librong A Lawyer Examines the Bible nagkomento: “Mantang linilikayan na sambiton kan mga nobela, alamat, saka gibo-gibong testimonya an espesipikong mga lugar asin eksaktong petsa kan mga pangyayari sa kasaysayan, . . . sinasambit an eksaktong panahon asin lugar kan mga pangyayari sa mga pagkasaysay sa Bibliya.”\nEksakto Kun Dapit sa Siyensiya: Bakong libro sa siyensiya an Bibliya, pero kun nagsasambit iyan nin mga impormasyon na konektado sa siyensiya, eksakto talaga iyan dawa sa mga detalye na dai pa nadidiskubre kan mga tawo. Halimbawa, sa kapitulo 13 asin 14 kan libro nin Levitico, mababasa an dapit sa detalyadong mga katugunan sa kalinigan asin kuwarantina na itinao sa mga Israelita, haloy pa bago maaraman kan mga tawo an dapit sa mga mikrobyo asin pagkaulakit. Sinasabi man sa Bibliya na an planetang daga bilog asin nakabitin sa espasyo, mga impormasyon na haloy pa bago napatunayan kan siyensiya.—Job 26:7; Isaias 40:22.\nNagkapira sana ini sa mga patunay na totoo an sinasabi kan Bibliya: “An bilog na Kasuratan ipinasabong nin Diyos asin kapaki-pakinabang sa pagtukdo, sa pagsaway, sa pagtanos kan mga bagay-bagay.”—2 Timoteo 3:16.\nMay duwang rasonableng dahilan sa Bibliya kun taano ta makakapagtiwala kita sa pagkabuhay liwat.


Home / Albay / Bicol News / Legazpi City / News / Mass testing para sa COVID-19, mapoon ngonian na aldaw\nMass testing para sa COVID-19, mapoon ngonian na aldaw\nBicol Standard Newspaper Tuesday, April 14, 2020 Albay, Bicol News, Legazpi City, News\nDepartment of Health Undersecretary Maria Rosario Vergeire (File photo)\nMANILA (Bicol Standard) -- Mapoon ngonian na aldaw an gobierno kan mass testing para sa coronavirus disease, asin an target, 3,000 an kada aldaw.\nAn enot sa listahan, iyo an mga gurang, bados, mga tawo na igwa nin comorbidities o helang na madaling dukotan kan COVID 19, mga health workers na may symtoms kan covid, sabi ni Health Uses Maria Rosario Vergeire, sa briefing kasuodma.\nProgressive an systema kan testing, o madugang ini oro aldaw sagkod na maabot an 8,000 na test na gigibohon aldia.\nIbabale sa testing an gabos na igwa nin exposure, asin mag history na nag viaje sa lugar na dakul an may helang asin may symptoms, sabi pa.\nSi Cabinet Secretary Karlo Nograles, spokesperson para sa Inter Agency Task Force for the Management of Emerging Infectious Diseases, nagsabi na pagbukas kan dagdag na testing centers, nasa maray na posisyon ngonian, tangani na aboton an 3,000 na target, kada aldaw.\nAlagad, pig mamawot kan gobierno na magkaigwa nin aldia na testing sa 8,000 hast 10,000 na tawo, kada aldaw.\nMaroromdoman na kan sarong aldaw, pigtawan na nin accreditation an Bicol Public Health Laboratory sa Legazpi City na magconducir kan testing para sa virus.\nMass testing para sa COVID-19, mapoon ngonian na aldaw Reviewed by Bicol Standard Newspaper on Tuesday, April 14, 2020 Rating: 5


An Philippine National Police (PNP) nagdeclara nin heightened alert sa panahon kan piyesta nin gadan asin kalag puon sa Oktubre 29 hasta Noviembre 5, 2022 nganing segurohon na matrangkilo an paz y orden sa ‘‘Undas’’.\nSa Camarines Sur PNP Provincial Office igwa nang direktiva sa 35 mga Municipal Police Station (MPS) asin ciudades kan Naga asin Iriga na maging alerto an saindang tropa bako lang sa mga kamposanto envez sa mga establisimiento asin contra sa mga kalaban kan gobierno.\nSi Police Lt. Col. Louie Del Peña, opisyal na parataram kan PPO CamSur nagpahayag na dapat naka-‘‘heightened alert’’ an MPS sa saindang area of responsibility (AOR) asin kaipuhan an dugang na pagwarak kan kapupulisan sa mga kamposanto, establisimiento de negosyo, puerto, airopuerto, bus maging jeepney terminal.\nHuli kaini, prohibido muna sa kapupulisan an pagbakasyon sa peryodo kan heightened alert.\nAn mga lokal na gobierno nagpaluwas na kan saindang kanya-kanya executive order na ibinabawal an paglaog sa kamposanto puon Oktubre 29 hasta Noviembre 5 nganing likayan an pag-ulakit kan coronavirus disease alagad tinutugot an amay na pagbisita nganing dai magsarabay asin limitado sana sa diez por ciento kan capacidad kan lugar.\nAn dai sana binabawal kun igwang ilulubong na gadan asin an mga kapamilya sana an tinutugotan na maglaog sa kamposanto.\nDawa igwang limitasyon an LGUs sa mga malaog sa pribado asin pampublikong kamposanto an PNP magpapadagos kan saindang ‘‘maximum deployment’’ mantang nasa heightened alert.\nSa lado kan simbahan bawal pa an pag-misa ninda sa kamposanto huli kan pandemya alagad puedeng paagihon sa live streaming.\nDinagdag pa kan PNP Camarines Sur dawa nagbaba an mga caso base sa record sa mga police blotter kan MPSs huli kan pandemya alagad kaipuhan an higot na pagmantenir kan paz y order sagcod na magdeclara nin heightened alert sa panahon kan undas. (DPA)


SWMO nagpapanao nin organikong abuno\nPinapadagos kan Solid Waste Management Office (SWMO) kan City Hall an pagkonverter kan nalalapang basura sa organikong abuno kan Sanitary Land Fill (SLF) sa barangay San Isidro mala ngani igwa nang mga paraoma an nakikinabang.\nSa ngunian igwa pang stock na trecientos (300) sakong abuno mantang an ibang mga paraoma amay nang nagpareserba alagad libre sa siisay man na gustong maghagad sa City Hall.\nSi Engr. Joel Martin, jefe kan SWMO nagsabi na igwa na sindang suking paraoma afuera kan libre na puede pa nindang ipa-deliver asin kun igwang order puede man kuanon na sana sa motorpool sa Diversion Road, Concepcion Pequeña.\nAfuera kan libre sa arin man na interesadong paraoma, an City Agriculturist Office kabale na sa parukyano kan SWMO.\nSinabi pa ni Martin an arin man na indibiduwal na mahagad kinakaipuhan sanang magsurat sa opisina ni Alcalde Nelson Legacion.\nAn kombersiyon kan basura sa abuno enot nang pigpunan kan panahon ni dipuntong alcalde asin DILG Secretary Jesse M. Robredo sa orihinal na bagsakan nin basura sa barangay Balatas.\nMaging kan panahon ni dating Alcalde John Bongat pigpadagos mantang dakul nang parukyanong mga paraoma an na-ngaganipo kan libreng organikong abuno.\nKan panahon ni Bongat nagbakal nin diez hektaryang lote sa brgy. San Isidro nganing iyo an babalyohan kan SNL asin narealisar an proyecto alagad natapos sa bagong liderato ni Alcalde Legacion sagcod na pinadagos an pagkonberter kan basura sa abuno. (dpa)


Tsismis ibabawal na sa brgy.\nAn tsismis na ugali kan Filipino na nagiging causa nin iriwal sa sarong sadit na comunidad ibabawal na kan sarong barangay sa Ciudad nin Naga asin puedeng castigohon nin multa asin tolong aldaw na community service kun maprobaran sa investigasyon an tsismoso o tsismosa.\nAn ordinansa numerado 2017-003 na ‘’Anti Tsismis Ordinance pasado na sa Barangay Council kan Bagumbayan Norte sa saindang sesyon regular kan Oktubre 17, 2017 asin pendiente na sa Committee on Ordinance na pinamamayohan ni Consejal Rayan Cydrick Rentoy para sa magkakanigong pag-adal kan Sangguniang Panlungsod (SP) antes iimplementar kan sinambit na barangay.\nSinabi ni Rentoy na sainda nang inaadalan an ordinansa kan barangay asin pinasa muna sa pag-aadal kan City Legal Officer Abogado Jun-Jun Bragais antes isunad sa en banc session kan SP.\nSi Punong Barangay Antonio Beltran nagsabi na nagtutubod sinda sa paagi kan tsismis ordinance mababawasan an iriwal sa barangay na nagpuon sa mga tsismisan.\nPinasar an ordinansa sa pangenot ni Kgd. Lolita Nantes, Chairman kan Committee on Children asin katuwang sinda Kgd. Romeo Calañada asin Kgd. Racquesl Tutanes.\nNganing mapundo na an ugali kan salang gawi sa pagpalakop nin mga tsismis maging totoo man o hearsay an ordinansa iyo na an saindang basehan legal nganing macastigo an mga pasaway sa saindang comunidad, sabi pa.\nNakatalaan mag-imponer nin multang P500.00 asin tolong aldaw na community service sa enot na pagkakasala; P700 asin limang aldaw na community service sa ika duwang pagkakasala; asin P1,000.00 asin pitong aldaw na community service sa ika-tolong pagkakasala.\nAn consejo de barangay mabilog nin Technical Working Group na iyo an ma-investigar kan caso na kinababalihan kan Punong Barangay bilang chairman, Kgd. na pamayo kan Blue Ribbon Committee asin Kgd. na pamayo kan Committee on Women/VAWC Desk Officer, Paralegal Officer asin representante kan Lupon.\nSa Sanggunian Panlungsod, si Bise Alcalde Nelson Legacion, nagpahayag sa entrevista kan Bicol Mail na pigbabasehan ninda sa pagdeterminar kan sarong ordinansa na pinasar kan consejo de barangay limitado sa determinasyon kun si na-ipasar na ordinansa base sa poder kan barangay alagad kun mayo sa poder ninda ibabalik kan SP o ibabasura.\nSusog sa Section 391 kan Local Government Code an Sanggunian Barangay bilang sarong legislative body kan barangay alagad kaipuhan magcomple sa sarong ley alagad an punto kan consejo de barangay sa isyu para sa inaapod na ‘’promote the general welfare’’ kan habitantes kan comunidad ini mayong cuestion legal.\nAfuera pa kaini, mayong ordinansa an pueding ipasar sa mas nakakalangkaw na legislative body. Sa heling ko na sustenir digdi si validity kan sinambit na ordinansa, sabi pa kan bise alcalde.\nSi Consejal Tomas Ramon Sanchez Jr., pamayo kan Liga ng mga Barangay kan ciudad nagsabi na dakul na problema an dapat tawan nin prioridad sa barangay envez kan isyu sa tsismis, alagad kun ini an makaka-resolber sa naglalangkaw na reclamo sa mga tsismisan sa comunidad dai man siya macontra.\nAn poder kan consejo de barangay paghampangon an nagrereclamo asin pigrereclamo dawa ini isyu sa tsismisan kun dai ma-areglo pueding isakat an caso sa fiscalia na puedeng casohon nin libelo o kun dai man unjust vexation na mas magabat an multa asin penalidad na pueding ikonkon pa sa carcel an acusado kun maprobaran sa caso, sabi pa ni Sanchez.\nNagkaperang mga Barangay Council sa ciudad an nakakarecibe nin mga reclamo sa mga tsismisan, alagad mayo pa sa plano ninda na magpasar kan kaparejong ordinansa asin hinahalat muna an magiging desisyon kan SP.


Bolyum - Wikipedia\nAn bolyum (Ingles: volume) iyo sarong kantidad nin nakasaradong tolong-dimensyonal na espasyo, halimbawa, an espasyo kan substansya (solido, likido, gas, o plasma) o 3D na korte na pig-ookupa o an igwa ini. An bolyum iyo harus numerikal na pigkakantidad gamit an SI na deribong yunit na kubikong metro. An bolyum kan sarong kaagan iyo heneral na nahihiling bilang an kapasidad kan nasambit na kaagan; i.e., an bilang nin pluwido (gas o likido) na kaya kan kaagan na makapotan, imbes na an bilang nin espasyo na pighali kan kaagan.\nSarong pangsukol na baso na pwede magamit sa pagsukol nin bolyum kan mga likido. An basong ini nagsusukol nin bolyum sa mga yunit nin cups, fluid ounce, asin millilitro.\nKubikong metro [m3]\nIbang mga yunit\nLitro, fluid ounce, gallon, quart, pint, tsp, fluid dram, in3, yd3, barrel\nAn tolong-dimensyonal na mga korte iyo pigtatawan man nin mga bolyum. An mga bolyum kan nagkapirang mga simpleng korte, arug kan regular, may matanos na gilid, asin mga pabliog na korte pwedeng pasil na makalkula gamit an mga aritmetikong pormula. An mga bolyum kan mga komplikadong korte pwedeng makalkula gamit an integral na kalkulus kun igwang pormula na yayaon para sa kapurohan kan korte. An mga sarong-dimensyonal na pigura (arug kan mga linya) asin duwang-dimensyonal na korte (arug kan mga kwadrado) iyo pigtatawan nin mayong bolyum sa tolong-dimensyonal na espasyo.\nAn bolyum kan solido (regular man o iregular an korte) pwede madetermina nin pluwidong displasamento (fluid displacement). An displasamento kan likido pwede man magamit sa pagdetermina kan bolyum nin gas. An kabilugang bolyum kan duwang substansya iyo harus mas dakula sa bolyum kan saro sana sa mga substansya. Alagad, minsan an sarong substansya iyo natutunaw sa saro asin sa mga arug kaining kaso - an kabilugang bolyum bakong aditibo (additive).\nAn Wikimedia Commons igwa nin medya dapit sa Bolyum.\nPerimeters, Areas, Volumes sa Wikibooks\nVolume sa Wikibooks\nKinua sa "https://bcl.wikipedia.org/w/index.php?title=Bolyum&oldid=209861"\nLast edited on 29 Hulyo 2021, at 14:03\nHuring binago an pahinang ini kaitong 29 Hulyo 2021, alas 14:03.


Ano an sinasabi kan Biblia manongod sa pag-ikapo kan mga Kristyano?\nHapot: Ano an sinasabi kan Biblia manongod sa pag-ikapo kan mga Kristyano?\nSimbag: Dakol na Kristyano an naghahapot sa isyu kan pag-iikapo. Sa ibang simbahan, sobra an pagtokdo manongod sa pagtatao. Kadakol man kan mga Kristyano an habong magsonod sa itinotokdo kan Biblia manongod sa pagtatao sa Kagurangnan. An pagtao asin an pag-ikapo dapat na ginigibo na may kaogmahan asin may pagsamba sa Dios. An nakakamundo, bako nang arog kaini an nangyayari sa simbahan ngunyan.\nAn pag-ikapo konsepto hali sa Lumang Tipan. An pag-ikapo hinahagad kan katugunan na kun sain an mga Israelita kaipuhan na itao sa tabernakulo/templo an ika-sampolong posryento (10%) kan mga binhi na saindang inani o mga hayop na saindang inataman. (Levitico 27:30; Mga Bilang 18:26; Deuteronomio 14:24; 2 Mga Cronica 31:5). An totoo kaiyan, an katugunan kan Lumang Tipan naghahagad nin dakol na klase kan pag-ikapo – saro para sa mga Levita, saro para sa gagamiton sa templo asin sa mga kapistahan, asin saro para sa mga pobre – na maabot gabos sa baynte-tres punto tres (23.3%) na porsyento. An hiling kan iba sa pag-iikapo sa Lumang Tipan sarong paagi nin pagtao nin buwis tanganing maitao an pangangaipo kan mga padi asin mga Levita sa sistemang sakripisyal.\nAn Bagong Tipan dai nagboot na an mga Kristyano mag gibo kan legalistikong sistema sa pag-ikapo. Dai man nagboot an Bagong Tipan kun pirang porsyento kan saindang hinanapan an itatao kundi nagsasabi na “magtao siring sa saiyang nakukua” (1 Corinto 16:2). An ibang simbahan kinua an ika-sampolong porsyento (10%) hali sa Lumang Tipan asin ginamit ini bilang “pinakahababang sukol” para sa mga Kristyano sa saindang pagtao.\nAn Bagong Tipan nagtotokdo manongod kan importansya asin mga benepisyo kan pagtatao. Dapat kitang magtao sosog sa satuyang kakayahan. Boot sabihon pwede kitang magtao nin mas dakol pa sa ika-sampolong porsyento (10%). Depende iyan sa abilidad kan sarong Kristyano asin sa pangangaipo kan simbahan. An lambang Kristyano dapat na maigot na magpamibi asin maghagad nin kadonongan sa Dios manongod sa pagtatao kan ikapo asin kun gurano an saiyang iaatang (Santiago 1:5). Orog sa gabos, gabos na ikapo asin mga atang dapat na itao nin my malinig na motibo asin my pusong nag-oomaw sa Dios asin huli sa pagserbe sa Hawak ni Kristo. “An lambang saro tomao siring sa pinagmawot niya sa saiyang puso: bakong maraot sa boot, o sa kapiritan: huli ta an Dios namomoot sa maogmang paratao” (2 Corinto 9:7).


2 Corinto 1 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Cubeo Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik Emberá (Northern) English Español Estonian Ewe Fijian Filipino Sign Language Finnish Ga Galician Georgian German Sign Language Ghanaian Sign Language Greek Sign Language Griego Guahibo Guambiano Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Inga Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Sign Language Koreano Kosraean Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Mapudungun Marathi Marshallese Maya Mexican Sign Language Moore Mozambican Sign Language Myanmar Navajo Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Pennsylvania German Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Romanian Ruso Russian Sign Language Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nKarangahan hali sa Diyos sa gabos na kasakitan (3-11)\nPagbabago sa mga plano ni Pablo sa pagbiyahe (12-24)\n1 Hali ki Pablo, na sarong apostol ni Cristo Jesus paagi sa kabutan nin Diyos, asin hali ki Timoteo na satuyang tugang, para sa kongregasyon nin Diyos na nasa Corinto, pati na sa gabos na mga banal na yaon sa bilog na Acaya: 2 Mapasaindo an daing kapantay na kabuutan asin katuninungan na hali sa Diyos na satuyang Ama asin sa Kagurangnan na Jesu-Cristo. 3 Pag-umawon an Diyos asin Ama kan satuyang Kagurangnan na Jesu-Cristo, an Ama nin mamumuton na pagkahirak asin an Diyos nin gabos na karangahan, 4 na nagraranga* sa sato sa gabos tang kasakitan, tanganing paagi sa karangahan na inako niyato hali sa Diyos maranga niyato an iba na nag-aagi nin ano man na klase nin kasakitan. 5 Huli ta kun paanong dakulon kitang inaagihan na kasakitan para sa Cristo, dakulon man kitang inaakong karangahan paagi sa Cristo. 6 Ngunyan kun kami nakakaeksperyensiya nin mga kasakitan, para iyan sa saindong karangahan asin kaligtasan; asin kun kami rinaranga, para iyan sa saindong karangahan, na nakakatabang sa saindo na tagalan an mga kasakitan na kapareho man kan inaagihan niyamo. 7 Masarig an samong paglaom may koneksiyon sa saindo, huling aram niyamo na kun paanong nag-aagi kamo nin mga kasakitan kapareho mi, mag-aako man kamo nin karangahan kapareho mi. 8 Huli ta habo ming dai nindo naaaraman, mga tugang, an mapadapit sa kasakitan na naeksperyensiyahan niyamo sa probinsiya nin Asia. Grabe nanggad an panggigipit sa samo na haros dai mi na makaya, mala ta dai na kami nakakasigurado maski kan buhay niyamo. 9 Sa katunayan, sa pagmati mi, sinentensiyahan na kami nin kagadanan. Alagad nangyari ini tanganing magtiwala kami, bako sa samuyang sadiri, kundi sa Diyos na nagbabangon kan mga gadan. 10 Talagang ilinigtas niya kami sa sitwasyon na iyan na dikit-dikitan pa kaming magadan, asin naglalaom kami na padagos pa niya kaming ililigtas. 11 Puwede man nindo kaming matabangan paagi kan saindong pagngayo-ngayo* para sa samuya, tanganing sa siring na paagi dakul an magpasalamat sa Diyos para sa dakulang bagay na inako niyamo bilang simbag sa mga pamibi nin dakul. 12 Ini an ipinag-oorgulyo mi, na an samong konsiyensiya malinig kun manungod sa paggawi mi mantang nasa kaibanan kan mga tawo sa kinaban, asin lalong-lalo na mantang nasa kaibanan nindo, huling namuhay kami na may kabanalan saka may diyosnon na sinseridad, asin an ipinahiling mi bako an kinabanon na kadunungan, kundi an daing kapantay na kabuutan nin Diyos. 13 Huli ta dai kaming ibang mga bagay na isinusurat sa saindo kundi idto sanang madaling basahon saka masabutan,* asin naglalaom ako na padagos nindong lubos na masasabutan* an mga bagay na ini, 14 kun paanong nasasabutan na kan nagkapira sa saindo na puwede nindo kaming ipag-orgulyo; asin ipag-oorgulyo man niyamo kamo sa aldaw kan satuyang Kagurangnan na Jesus. 15 Kaya dahil sa kumpiyansang ini, plinano kong kamo an inot na dumanan, tanganing sa ikaduwang pagkakataon magkaigwa giraray kamo nin dahilan na mag-ugma;* 16 huli ta plano ko kutang maghapit sa saindo sa pagpasiring ko sa Macedonia, dangan maghapit giraray sa saindo hali sa Macedonia, asin pagkatapos, maihatod nindo ako sa pagbiyahe ko pa-Judea. 17 Ngunyan, kan plinano ko iyan, sa hiling daw nindo bako akong seryoso? O sadiri sana daw an iniisip ko sa mga plano ko,* kaya nagsasabi akong “Iyo, iyo” tapos palan “Dai, dai”? 18 Masasarigan nindo an Diyos na an sinasabi mi sa saindo dai mangyayaring “iyo” tapos “dai” palan. 19 Huli ta an Aki nin Diyos, si Jesu-Cristo, na ipinaghulit sa saindo paagi sa samuya, an buot sabihon, paagi sa sako asin ki Silvano* saka ki Timoteo, dai nagsasabing “iyo” tapos “dai” palan, kundi an sinasabi niyang “iyo” pirming nagigin “iyo.” 20 Huli ta gurano man kadakul an mga panuga nin Diyos, an mga iyan nagin “iyo” paagi sa saiya. Kun siring, ipinapaagi man niyato sa saiya an pagsabi nin “Amen” sa Diyos, tanganing mapamuraway niyato Siya. 21 Alagad an saro na minagarantiya na kamo asin kami kasaro ni Cristo saka an saro na naglahid* sa satuya iyo an Diyos. 22 Ibinugtak man niya sa sato an saiyang tatak asin tinawan kita kan garantiya kan mga bagay na maabot. An tatak asin garantiya iyo an espiritu na nasa satuyang mga puso. 23 Ngunyan sa atubangan nin Diyos minasumpa ako laban sa sakuyang sadiri,* na kaya dai pa ako minadiyan sa Corinto iyo na habo kong lalong grumabe an saindong kamunduan. 24 Bako kami an mga paradikta sa saindong pagtubod, kundi mga kapwa nindo kami trabahador na an mawot iyo na magin maugma kamo, huli ta marigon na kamong nakatindog dahil sa saindong pagtubod.\n^ O “nagpapakusog.”\n^ O posibleng “idto sanang aram na aram na nindo saka nasasabutan nindo.”\n^ Sa literal, “padagos nindong masasabutan sagkod sa katapusan.”\n^ O posibleng “tanganing duwang beses kamong makinabang.”\n^ Sa literal, “O makalaman daw an mga plano ko.”


Home / Bicol News / Covid-19 / Face to face classes, aprobado kan Inter-Agency Task Force\nFace to face classes, aprobado kan Inter-Agency Task Force\nBicol Standard Newspaper Sunday, May 10, 2020 Bicol News, Covid-19\nMANILA (Bicol Standard) -- Inaprobaran kan Inter-Agency Task Force on Emerging Infectious Diseases an recomendasyon kan Department of Education na magkaigwa nin "face to face" classes poon sa fecha 24 kan Agosto, sabi ni Presidential Spokesperson Harry Roque.\nSabi ni Roque nagkapirang pribadong eskwelahan an gustong mag poon nin clase sa Hunyo, alagad mayo nin face to face na clase.\nAn presidential spokesperson nagdagdag pa na an mga awtoridad kaipohan mag establisir nin schedule na ipapasunod sa mga lugar na nasa lindong kan enhanced community quarantine (ECQ) asin an nasa general community quarantine (GCQ).\nMientrastanto, si House Ways and Means Chair Joey Salceda, na sarong economist enot nagssabi na an Pilipinas preparado sa posibleng consequencia kan paghale kan ECQ.\nApisar kan siring na mga informasyon, an Metro Manila Council nag coconsiderar kan posibilidad na magkaigwa nin extension kan ECQ sagkod sa fecha 15 kan Hunyo, ta pwedeng ini an makatabang na maibitaran an "second wave" kan COVID cases.\nFace to face classes, aprobado kan Inter-Agency Task Force Reviewed by Bicol Standard Newspaper on Sunday, May 10, 2020 Rating: 5


Gibo 23 | Bibliya Online | New World Translation\nNagtaram si Pablo sa atubangan kan Sanhedrin (1-10)\nPinakusog si Pablo kan Kagurangnan (11)\nKurumplutan para gadanon si Pablo (12-22)\nIlinipat si Pablo sa Cesarea (23-35)\n23 Miyentras na nakahiling si Pablo sa Sanhedrin, sinabi niya: “Mga tugang, kun manungod sa nagin paggawi ko sa atubangan nin Diyos, malinig nanggad an sakong konsiyensiya sagkod sa aldaw na ini.” 2 Sa siring ipinagbuot kan halangkaw na saserdoteng si Ananias sa mga nakatindog harani ki Pablo na tampalon siya sa nguso. 3 Dangan sinabi ni Pablo sa saiya: “Kakastiguhon ka nin Diyos, ika na siring sa maating lanob na pininturahan nin puti. Ano hinuhukuman mo ako uyon sa Katugunan tapos binabalga mo man iyan paagi sa pagbuot mong tampalon ako?” 4 An mga nakatindog sa harani nagsabi: “Pig-iinsulto mo an halangkaw na saserdote nin Diyos?” 5 Sinabi ni Pablo: “Mga tugang, dai ko aram na halangkaw na saserdote palan siya. Huli ta nasusurat, ‘Dai ka magtaram nin maraot tumang sa sarong tagapamahala kan saimong banwaan.’” 6 Ngunyan, huling narisa ni Pablo na an sarong grupong yaon duman mga Saduceo alagad an saro man na grupo mga Fariseo, nagkurahaw siya sa Sanhedrin: “Mga tugang, saro akong Fariseo, gikan sa pamilyang Fariseo. Dahil sa paglaom na pagkabuhay liwat kan mga gadan kaya ako hinuhukuman.” 7 Huli sa sinabi niyang ini, nagkaigwa nin dai pagkauruyon an mga Fariseo saka an mga Saduceo, asin nabanga an katiripunan. 8 Sinasabi kaya kan mga Saduceo na mayo nin pagkabuhay liwat o nin anghel o nin espiritu, alagad hayagan na sinasabi kan mga Fariseo na igwa kaiyan. 9 Kaya nagkaigwa nin grabeng sirilyakan, asin an nagkapira sa mga eskribang kabilang sa grupo kan mga Fariseo nagtirindog asin nagpuon na makidiskutiran nin todo, na sinasabi: “Mayo kaming nahihiling na sala sa tawong ini, pero kun may espiritu man o anghel na nakipag-ulay sa saiya—.” 10 Ngunyan kan lalo pang maggrabe an dai pagkauruyon, natakot an komandante militar na tibaad magadan si Pablo sa pagdaguso ninda,* asin pinagbutan niya an mga suldados na magbaraba asin agawon siya sa sainda saka darahon siya sa kuwartel nin mga suldados. 11 Alagad kan suminunod na banggi nagpahiling sa saiya an Kagurangnan asin nagsabi: “Kusugi an buot mo! Huli ta kun paanong nagpapatotoo ka nin lubos sa Jerusalem manungod sa sako, dapat ka man na magpatotoo sa Roma.” 12 Pagkaaga, nagkurumplutan an mga Judio asin nagkaigwa sinda nin surumpaan, na sinasabing maldisyunon sinda pag kumakan o uminom sinda na dai pa ninda nagagadan si Pablo. 13 Labing 40 katawo an kaiba sa kurumplutan na ini na may kasabay na surumpaan. 14 An mga ini nagduman sa mga panginot na saserdote asin sa kamagurangan saka nagsabi: “Nagsurumpaan kami na sagkod na dai mi pa nagagadan si Pablo, maldisyunon kami pag kumakan kami nin ano man. 15 Kaya ngunyan, kamo kaiba an Sanhedrin, pasabihan nindo an komandante militar na kaipuhan niyang darahon siya sa saindo na sagin man ngaya gusto nindong urog pang masiyasat an saiyang kaso. Alagad bago pa siya makarani, mag-aandam na kami tanganing gadanon siya.” 16 Alagad an plano nindang pagtambang naisihan kan pamangkin ni Pablo, na aki kan saiyang tugang na babayi, asin naglaog ini sa kuwartel nin mga suldados saka ibinareta iyan ki Pablo. 17 Dangan inapod ni Pablo an saro sa mga opisyal nin hukbo asin sinabi: “Ibanan mo an solterong ini sa komandante militar, ta igwa siyang sasabihon sa saiya.” 18 Kaya dinara niya ini sa komandante militar asin sinabi: “Inapod ako kan presong si Pablo asin nakiulay na darahon ko sa saimo an solterong ini dahil may sasabihon siya sa saimo.” 19 Kinabit asin irinayo-rayo kan komandante militar an soltero dangan hinapot ini na daing ibang nakakadangog: “Anong sasabihon mo sa sako?” 20 Sinabi niya: “Nagkauruyon an mga Judio na makiulay sa saimo na darahon si Pablo sa Sanhedrin sa aga, na sagin man ngaya gusto nindang urog pang maaraman an mga detalye manungod sa saiyang kaso. 21 Pero dai ka tabi mag-uyon sa gusto ninda, ta igwa sinda nin labing 40 katawo na nag-aabang sa saiya, asin nagsurumpaan sinda na maldisyunon sinda pag kumakan o uminom sinda na dai pa ninda siya nagagadan; asin andam na sinda ngunyan, naghahalat na mag-uyon ka.” 22 Sa siring pinahali na kan komandante militar an soltero, pagkatapos na pagbutan ini: “Dai mo pagsabihon sa kiisay man na sinabi mo ini sa sako.” 23 Asin ipinaapod niya an duwa sa mga opisyal nin hukbo asin sinabi: “Papag-andamon nindo an 200 na suldados, siring man an 70 parakabayo asin an 200 na lalaking armado nin garod, tanganing magmartsa sagkod sa Cesarea sa ikatulong oras kan banggi.* 24 Mag-andam man kamo nin mga kabayong sasakayan ni Pablo, tanganing maihatod siyang ligtas ki Felix na gobernador.” 25 Asin naggibo siya nin surat na arog kaini an sinasabi: 26 “Hali ki Claudio Lisias para sa Kagalang-galang na Gobernador Felix: Akua tabi an sakuyang pangungumusta! 27 Dinakop kan mga Judio an lalaking ini asin gagadanon na kutana ninda, alagad dinumanan ko siya tulos kaiba an sakong mga suldados asin ilinigtas siya, huli ta naaraman kong saro siyang Romano. 28 Huling gusto kong maaraman an dahilan kun taano ta inaakusaran ninda siya, dinara ko siya sa saindang Sanhedrin. 29 Naisihan kong inaakusaran ninda siya nin mga bagay manungod sa mga isyung may koneksiyon sa saindang Ley, alagad mayo man lamang nin akusasyon sa saiya na maninigo sa padusang kagadanan o pagkapreso. 30 Pero dahil sa ibinulgar sa sako na pakana laban sa tawong ini, tulos ko siyang ipinadara sa saimo asin pinagbutan ko an mga nag-aakusar sa saiya na sa atubangan mo sinda magtaram laban sa saiya.” 31 Kaya kinua kan mga suldados na ini si Pablo uyon sa ipinagbuot sa sainda asin kan banggi dinara ninda siya sa Antipatris. 32 Kan sunod na aldaw inibanan pa siya kan mga parakabayo, alagad an ibang mga suldados nagbaralik sa saindang kuwartel. 33 Naglaog an mga parakabayo sa Cesarea asin itinao ninda an surat sa gobernador saka iprinesentar man sa saiya si Pablo. 34 Kaya binasa niya iyan asin hinapot si Pablo kun taga sain siyang probinsiya asin naaraman niyang taga Cilicia ini. 35 Sinabi kan gobernador: “Pag-abot kan mga nag-aakusar sa saimo, dadangugon ko nin maingat an saimong kaso.” Asin ipinagbuot niya na bantayan siya sa palasyo ni Herodes.\n^ Sa literal, “magkapurutol-putol ninda si Pablo.”\n^ An buot sabihon, mga alas nuwebe nin banggi.


Home / Albay / Bicol News / News / Tabaco City / Daraga, naloko nin P16K sa paagui kan Smart Padala\nDaraga, naloko nin P16K sa paagui kan Smart Padala\nBicol Standard Saturday, April 01, 2017 Albay, Bicol News, News, Tabaco City\nTABACO CITY 4/1/17 (Bicol Standard) – Nadaya nin kantidad P16,000.00 an sarong residente kan P-1, Brgy San Lorenzo digdi nin huli sa grabeng confianza asin pagmawot na makatabang sa magurang kan saiyang ilusyon na suboot naka-confine sa hospital, pero dai man palan.\nNag-osip an victimang si Edel Queen Bogingot y Tuason na may nag-apod saiya sa cellphone na nagpabistong tugang kan saiyang ilusyon, asin naghagad nin kantidad P10,000.00 para sa naghehelang suboot na ina kan saiyang boyfriend, na an ngaran Fe.\nHuli sa pagmakulog sa ngapit magiging panugangan, napadara tulos si Boringot nin kantidad P10,000.00, sa paagui kan Smart Padala, na hale sa nagpabistong tugang kan saiyang ilusyon.\nNakalihis sana an pirang oras, nagtext liwat an suboot tugang kan saiyang ilusyon. Iba nang numero kan cellphone an gamit. Naghagad liwat nin cuarta asin pinadarahan niya nin kantidad P4,000.00.\nIgwa pang sunod na apod, kaya tinawan liwat nin P2,000.00, anas sa Smart Padala.\nHuri na kan maaraman ni Boringot na an nag-aapod saiya bako man si Bless o Blessilda na tugang kan nobyo niya. Iba man na tawo, na dai niya bisto. Swindler palan, na ginamit sana an pangaran ni Blessilda.\nNaaraman niya na dai man nin helang an magurang kan saiyang ilusyon.\nMientrastanto, pig probaran kan pulis digdi sa magkaigwa nin entrapment operation para madakop an nagloko saiya.\nAlagad, dai na ini nag-apod sa saiya\nAn total na cuarta na nakua sa victima kan estapador may total na P16,000.00.\nLiwat, nagpatanid an pulis na dai basta magtiwala sa dai bistong tawo. Ini an parateng ginagamit na paagui kan mga manlokolo gamit an Smart Padala.\nDaraga, naloko nin P16K sa paagui kan Smart Padala Reviewed by Bicol Standard on Saturday, April 01, 2017 Rating: 5


Iredong suldados sinungko sa hospital kan pamayo kan 9th ID\nPili Camarines Sur Siring sa sarong ama na nagpapadangat sa saiyang aki, sinungko sa hospital ni Major Gen. Manolito Orense, pamayo kan 9th Infantry Division kan Phil Army sa Bikol an suldados na si Cpl. Mark Alfred Repol na nairido sa nangyaring encuentro kan nakalihis na petsa saes kan presenteng bulan sa Sitio Batolinao, Barangay Amutag Aroroy Masbate.\nTolos sinugo kan pamayo kan 9th ID na madara digdi sa Ciudad nin Naga si Cpl Repol para mas maatendiran kan mga doctor an sinapong tama bago desisyunan an pag airlift kaini pasiring sa military hospital sa Metro Manila.\nIsinabay kan halangkaw na official kan militar sa Bikol an pagbisita sa compleaño kan suldados na napaluha kan itakod saiya an Wounded Personnel Medal asin cash na\npuwedeng makatabang sa ibang gastuson kan familia. Huli ta comple-año kan corporal, may dara man an grupo kan heneral nin cake, frutas asin kinantahan ini nin birthday song na sobrang ikina ogma kan suldados na binabantayan kan saiyang familia.\nSusog pa saiya, obligasyon nindang itao an kaipuhan na tabang sa mga suldados na nalulugadan o nadidisgrasya sa pag-utob kan saindang sinumpaan sa serbisyo. May fundo an Phil Army na pinag kukuanan nin pang-tabang sa saindang mga tauhan.\nAfuera kan finansyal na tabang, may mga bago man na kagamitan an mga suldados na yaon sa frontline na nakikilaban sa mga rebelde arog kan bagong badil asin mga sasakyan.\nSiniguro kan liderato kan 9th ID na maski yaon sinda sa headquarter, suportado ninda an gabos na kaipuhan kan saindang mga suldados para sa mas efectibong pagpapasunod kan saindang mandato na maging matuninong an kabikolan. (Melvin Machado)


Si Mitt Romney\nSi Willard Mitt Romney (namundág Marso 12, 1947) saróng Amerikanong negosyante asín pulitiko. Siyá an ika-70ng Gobernador kan estado nin Massachusetts poon 2003 abót 2007 asín kandidato ngonyán para sa 2012 nominasyon presidensyal kan Partido Republikano.\nSiya an aki ni George W. Romney (dating Gobernadoir kan Michigan) asin ni Leonor Romney. Siya pinadakula sa Bloomfield Hills, Michigan asin nagserbi bilang sarong misionaryo kan Mormon sa Pransya. Saiyang nakamit an undergraduate degree niya sa Brigham Young University, dangan an Juris/Master of Business Administration joint degree sa law asin business school kan Harvard. Si Romney naglaog sa negosyong management consulting na huli kaini nakakua siyang pwesto sa Bain & Company kun saen siya nagin padagos CEO igdi asin saiyang napabangon hale sa krisis. Tapos kaini siya nagmukna, katuwang an iba, kan Bain Capital na saro mansanang nagsanga hale sa dati niyang pigtatrabahuhan. Ini an nagdara saiya nin kanigoan na yaman ta nagtalubo an kompanya asta nagin saro sa mauswag asin pinakadakulang negosyo sa nasyon. An yaman na napatalubo niya iyo an nagpuhunan sa saiyang pagtapsok sa pulitika. Pero siya aktibong gayo sa simbahan niya asin siya nagin igding ward bishop asta sagkod siya nagin stake president sa saiyang lugar. Nagdalagan siya bilang kandidato kan Republikano sa 1994 eleksyon sa Senado kan Estados Unidos representado an Massachusetts alagad nadaog siya ni Ted Kennedy na iyo an nasa poder kadto. Sa sarong parte man, si Romney naglapigot sa pagorganisar asin pagpadalagan kan 2002 Winter Olympics bilang pamayo kan Salt Lake Organizing Committee; maray an resulta ta dai nagkalugilugi an kasibotan.\nKinua sa "https://bcl.wikipedia.org/w/index.php?title=Mitt_Romney&oldid=178521"\nMga gobernador kan Massachusetts\nMga kaapil sa Mormon kan Amerika\nHuring binago an pahinang ini kaitong 29 Enero 2019, alas 00:14.


Kun Paano Dapat Trataron an Sarong Tiwalag | Pagkamoot nin Dios\nKun Paano Dapat Trataron an Sarong Tiwalag\nMakologon para sa sato kun matiwalag sa kongregasyon an sarong kapamilya o dayupot na katood huli sa kasalan na dai pinagsosolsolan. An reaksion niato sa instruksion kan Biblia sa bagay na ini puedeng maghayag kan rarom kan satong pagkamoot sa Dios asin kan satong kaimbodan sa saiyang areglo. * Estudyare an nagkapirang hapot na minalataw dapit sa bagay na ini.\nPaano niato maninigong trataron an sarong tiwalag? An Biblia nagsasabi: “Umontok sa pakikiiba sa siisay man na inaapod na tugang na parapakisaro o tawong mahanab o parasamba sa idolo o paramuda o paraburat o parakikil, na dai ngani magkakan kaiba nin siring na tawo.” (1 Corinto 5:11) Mapadapit sa gabos na “dai nagdadanay sa katokdoan kan Cristo,” mababasa niato: “Nungka na padagoson sia sa saindong harong o taratarahon sia. Huli ta an minataratara sa saiya nakikikabtang sa saiyang maraot na mga gibo.” (2 Juan 9-11) Mayo na kita nin espirituwal o sosyal na pakikiiba sa mga tiwalag. An Torrengbantayan na Abril 1, 1982, pahina 11, nagsasabi: “An simpleng pagsabi nin ‘Kumusta’ sa saro puedeng magin enot na tangga na minagiya pasiring sa orolay asin tibaad pagigin mag-amigo pa ngani. Boot daw niatong gibohon an enot na tanggang iyan sa sarong natiwalag?”\nTalaga daw na kaipuhan na estriktong likayan an tiwalag? Iyo, huli sa nagkapirang dahelan. Enot, pagpaheling iyan nin kaimbodan sa Dios asin sa saiyang Tataramon. Kinukuyog niato si Jehova bako sanang kun kombenyente para sa sato kundi pati kun depisil nanggad na gibohon iyan. An pagkamoot sa Dios nagpapahiro sa sato na kuyogon an gabos niang togon, na minimidbid na sia makatanosan saka mamomoton asin na an saiyang mga ley para sa pinakaikakarahay niato. (Isaias 48:17; 1 Juan 5:3) Ikaduwa, an paglikay sa habong magsolsol na nagkasala nagpoprotehir na dai maapektaran an espirituwalidad asin moral niato asin kan iba pang miembro kan kongregasyon patin napagdadanay kaiyan an marahay na ngaran kan kongregasyon. (1 Corinto 5:6, 7) Ikatolo, an satong marigon na paninindogan sa mga prinsipyo sa Biblia puede pa nganing magtao nin pakinabang sa tiwalag. Paagi sa pagsuportar sa desisyon kan komite hudisyal, puede niatong mapahiro an puso nin nagkasala na sagkod sa panahon na iyan dai pa naghihimate sa mga paghihingoa kan kamagurangan na tabangan sia. An pagkawara kan mahalagang marhay na pakikiiba sa mga namomotan tibaad makatabang sa saiya na “makapag-isip-isip,” masabotan an pagigin seryoso kan ginibo niang sala, asin gumibo nin mga lakdang na bumalik ki Jehova.—Lucas 15:17.\nPaano kun sarong kapamilya an natiwalag? Sa siring na kamugtakan, an dayupot na relasyon kan mga miembro kan pamilya puedeng magin totoong pagbalo sa kaimbodan. Paano niato maninigong trataron an sarong tiwalag na kapamilya? Dai niato mapag-oolayan an gabos na situwasyon na tibaad bumangon, alagad magkonsentrar kita sa duwang pangenot na situwasyon.\nSa nagkapirang kamugtakan, an tiwalag na miembro kan pamilya tibaad nakaistar pa man giraray sa harong bilang kabtang kan pamilya. Huling dai man napuputol an relasyon kan pamilya huli sa pagkatiwalag nia, puedeng magpadagos an normal na pangaroaldaw na mga aktibidad asin relasyon kan pamilya. Pero, paagi sa paggawe kan tiwalag, sia an puminutol sa espirituwal na relasyon nia sa saiyang may pagtubod na pamilya. Kaya an maimbod na mga miembro kan pamilya dai na puedeng makiasosyar sa saiya sa espirituwal na paagi. Halimbawa, kun yaon an tiwalag, dai sia mapartisipar kun an pamilya nagtitiripon sa pag-adal sa Biblia. Minsan siring, kun an tiwalag sarong menor de edad, may paninimbagan pa man giraray an mga magurang na tokdoan asin disiplinahon sia. Huli kaini, an mamomoton na mga magurang puedeng konduktahan an aki nin pag-adal sa Biblia. *—Talinhaga 6:20-22; 29:17.\nSa ibang mga kamugtakan, an tiwalag na kapamilya tibaad dai man kaiba kan pamilya sa harong. Minsan ngani tibaad kaipuhan an limitadong komunikasyon sa sarong bihirang situwasyon tanganing asikasohon an sarong kinakaipuhan na bagay na pampamilya, an ano man na siring na komunikasyon maninigong papagdanayon na limitadong marhay. An maimbod na mga miembro kan Kristianong pamilya dai naghahanap nin mga sarahotan tanganing makaibaiba an tiwalag na kapamilya na dai nakaistar sa harong. Imbes, an kaimbodan ki Jehova asin sa saiyang organisasyon nagpapahiro sa sainda na suportaran an sono sa Kasuratan na areglo sa pagtitiwalag. An saindang kaimbodan para sa pinakaikakarahay kan nagkasala asin tibaad makatabang iyan sa saiya na makinabang sa itinaong disiplina. *—Hebreo 12:11.\n^ par. 1 An mga prinsipyo sa Biblia dapit sa bagay na ini aplikado man sa mga nagdisasosyar sa kongregasyon.\n^ par. 2 Para sa dugang na impormasyon manongod sa tiwalag na mga aking menor de edad na nakaistar sa harong, helingon An Torrengbantayan na Oktubre 1, 2001, pahina 16-17, asin an The Watchtower na Nobyembre 15, 1988, pahina 20.\n^ par. 3 Para sa dugang na impormasyon manongod sa kun paano tatrataron an tiwalag na mga kapamilya, helingon an hatol na sono sa Kasuratan na tinotokar sa The Watchtower na Abril 15, 1988, pahina 26-31, asin Setyembre 15, 1981, pahina 26-31.\nI-share I-share Kun Paano Dapat Trataron an Sarong Tiwalag


Bicol!ano?: An Cadicloman sa satong CASURECO Dos\nAn Cadicloman sa satong CASURECO Dos\nCan naipasa can Congreso an Electric Power Industry Reform Act (R.A. 9136) can 2001, dakula an paglaom siring can binabalangibog caidto can mga congresista asin senadores na mababa an precio nin curiente sa nacion. Siyam na taon na an nacacalihis, nagbaba mananggad an curiente ta?\nImbes, padagos na naglalangcao an tarifa nin curiente.\nAlagad may maray na naginibuhan an EPIRA para sa mga consumedores. Iyo na an masuway an mga tarifa sa apat na componaje; generation, transmission, distribution, asin supply. Inaapod ining unbundling can proceso cun pano nacacabot sa cada harong an curiente. Ini man nagcocoresponde sa mga babayadan can consumedores.\nAn carahayan caini iyo na mahihiling asin maaraman ta cun gurano an binabayaran sa cada componaje. Digdi man maaraman ta an ineficienteng componaje sa cada billing period. Mantang igwang Energy Regulatory Commission (ERC) na magmamando can mga tarifa asin maaprova can mga paglangcao asin pagbaba nin tarifa, an mga distribution asin supply sectores may cacayahan na magtaas nin curiente tulos misqui mayo pang bendicion can ERC.\nAn CASURECO Dos sarong cooperativa na suboot pinapadalagan can mga miembro consumedores. Iyo may mga director na nagrerepresentar can cada distrito sacop can CASURECO Dos, alagad bihira ining magconsulta sa mga miembro consumedores. Saro pa, National Electrification Administration an may jurisdicion digdi baco an Cooperative Development Authority (CDA).\nRisado man sa babayaran ta sa curiente na halangcaon an singil hali sa distribution asin supply. An system loss na aram ta "given" na, pero dae man lang napupugolan maglangcao. Sa hiling co, iyo na an saro sa mga dapat bantayan can mga activong miembro consumedores.\nAn CASURECO Dos nag-eexister para sa mga miembro consumedores. Panahon na na para mag-operar ini susog sa interes asin carahayan can mga miembros. Reorganizacion an nahihiling cong maray para satong CASURECO Dos. An pagcabaranga can managemento asin demoralizacion can mga empleado sa saindong trabajo iyo an nagtutulod sa padagos na pagruro can servicio can satong cooperativa.\nTabi man, isuway ta an politica digdi. Pangenotan ta - kitang mga consumedores, may derecho na maki-aram asin magmando sa padalagan can satong cooperativa. Satuya an CASURECO Dos, dae ini caiwal. Ipagiromdom ta an saindang mandato asin funcion para sa satuyang pangangaipo sa energia.\nTubod ako na may win-win situacion digdi. Iyo na an CASURECO Dos magserve sa mga consumedores, baco sa nacacapira sana. Pag-olayan. Pagdiscuteran. Pag-oroyunan an icacarahay can cooperativa - maray na servicio, manonongod na tarifa, propiong representacion can mga consumedores sa managemento. Ini nagcacapirang sujestion sana. Mas dakol asin maray pa an naghahalat cun kita madangog sa lambang saro.\nSa cahaluyan, cun kita imvuelto asin may paki-aram, magiging totoong cooperativa an CASURECO Dos sa paghiro asin pagmaculog ta.\nPosted by Menandro Abanes at 8:31 AM\nLabels: CASURECO Dos, EPIRA, isyu\nSONA ni P-Noy: May asahan kaya an Bicol?